**په افغانستان کې د بشري حقونو د وضعیت په اړه ځانګړی راپور ورکوونکی**

**د عمومي اسامبلې ۷۸ مه غونډه (د ۲۰۲۳ اکټوبر میاشت)**

1. **پېژندنه**
2. نوموړی راپور چې د بشري حقونو د شورا د 51/20 پرېکړه لیک سره سم وړاندې شوی، په افغانستان کې، په ځانګړې توګه د 2023 کال د فبروري او اګست میاشتو تر منځ، د بشري حقونو وضعیت وړاندې کوي. راپور د ځانګړي راپور ورکوونکي د هغه راپور په تعقیب چې د عمومي اسامبلې ۷۷ مې غونډې (A/77/552) ته وړاندې شو، او همدارنګه د بشري حقونو شورا ته یې د پخوانیو راپورونو په تعقیب وړاندې کیږي.
3. ځانګړي راپور ورکوونکي د 2022 کال د مې په میاشت کې د خپلې دندې له پیل کولو راهیسې، د ۲۰۲۳ کال اپرېل او مې میاشتو کې د ښځو او نجونو په وړاندې د تبعیض په اړه د کاري ډلې د رییسې سره د ګډ سفر په ګډون، افغانستان ته درې ماموریتونه ترسره کړل.
4. د نوموړو ماموریتونو په جریان کې، ځانګړي راپور ورکوونکي له کابل، مزار شریف، کندهار، بامیانو او پنجشېر ولایتونو څخه لیدنه وکړه. کارپوه له ګڼو اړخونو سره وکتل او د سرپرست مرستیال لومړی وزیرانو، وزیرانو، او په ولایتي کچه لوړ پوړو چارواکو په ګډون، د لوړ پوړو حاکمو چارواکو لخوا کتنو ته ومنل شو. ځانګړی راپور ورکوونکی، له حاکمو چارواکو څخه، د خپلو کتبي اړیکو او راپورونو په اړه د لیکلو ځوابونو په ګډون، له ماموریت سره د همکارۍ کولو څخه یې مننه کوي.
5. ځانګړي راپور ورکوونکي له هیواده بهر هم له ګڼو اړخونو سره منظمې خبرې اترې ترسره کړې، او په حضوري او آنلاین ډول یې په غونډو کې ګډون کړی.
6. **شالید**
7. د 2021 په اګست کې د طالبانو د واک د ترلاسه راهیسې، په افغانستان کې د بشري حقونو وضعیت په دوامداره توګه لا وخیم شوی دی. پداسې حال کې چې د حاکمو چارواکو لخوا د حقونو یوه پراخه لړۍ محدوده شوې او یا ترې سرغړونه شوې ده، د پام وړ مورد د ښځو او نجونو د حقونو شديد محدودیت دی. حاکمو چارواکو ډیر داسې فرمانونه او لارښوونې وضع کړي چې ښځې او نجونې یې د زده کړو، کار کولو، د تګ راتګ د ازادۍ او په سیاسي او عامه ژوند کې د مشارکت د حقونو په ګډون، له اساسي حقونو څخه بې برخې کړي دي. په نوموړو محدودیتونو کې د ۲۰۲۲ د ډېسمبر په میاشت کې له نادولتي موسسو ملګرو ملتونو سره، او ۲۰۲۳ د اپرېل په میاشت کې له ملګرو ملتونو سره د افغان ښځو په کار کولو بندیزونه هم ګډون لري چې په ټول هیواد کې یې په بشري عملیاتو منفي اغیزه کړې. د بیان او نظر او د غونډې د ازادۍ، د ژوند او فزیکي مصؤنیت او عدالت ته د لاسرسي حقونو او د اقلیتونو د حقونو په ګډون، له نورو بنسټیزو حقونو او ازاديو څخه په سیستماتیک ډول سرغړونه شوې، چې په ټوله ټولنه باندې یې اغیز کړې. مدني فضا لا هم تنګېږي، او د مدني ټولنې فعالان، خبریالان، او سوله ییز لاریون کوونکي لا هم په خپل سري توګه نیول او توقیف کیږي او له ناوړه چلند سره مخ دي. د ۲۰۲۲ کال د نوومبر په ۱۳مه د حاکمو چارواکو د قصاص او حدودو مجازاتو بیا معرفي کړل او پدې سره د اعدام (علني) او نور غیر انساني او سپکاوی کونکي مجازات بیا پیل شوي دي.[[1]](#footnote-1) د یوناما د وروستي راپور پر بنسټ، د 2022 له نوومبر څخه د 2023 تر اپرېل پورې، د ۷۴ نارینه، ۵۸ ښځو او دوه هلکانو په ګډون، یو ډېر شمیر کسان په عام محضر کې په دورو وهل شوي دي.[[2]](#footnote-2)
8. طالبان ادعا کوي چې د هغوی پالیسۍ نه یوازې دا چې د شریعت د غوښتنو سره د مطابقت لپاره اړینې دي، بلکې نوموړې پالیسۍ په هیواد کې د مېشتو افغانانو تر منځ هم محبوبیت دي. نور هغه افغانان چې د طالبانو د واکمنۍ پر وړاندې مقاومت کوي نوموړی ادعا په شديد ډول ردوي. د ښځو د حقونو پرله پسې محدودیتونو بې له شکه په هېواد کې د طالبانو پر شهرت منفي اغېز کړی او همدارنګه د نړیوالې ټولنې لخوا یې د پېژندلو لپاره د هر ډول ګامونو اخیستلو پر وړاندې خنډونه هم رامنځته کړي دي.
9. حاکم چارواکي د ښځو او ټولو توکمیزو او مذهبي ډلو په ګډون د یوې ټول ګډونه ادارې په جوړولو کې پاتې راغلي. سربېره پردې حاکمه اداره لا هم په بشپړه توګه یواځې له نارینه څخه جوړه شوې، چې زیاتره یې پشتون قوم پورې اړه لري. داسې برېښي چې د طالبانو مشر، هبت الله اخندزاده په دولتي چارو، په تېره بیا امنیتي او استخباراتي سکتورونو باندې، خپل مستقیم تسلط لا زیاتوي او په ځانګړي ډول په سیمه ایزه کچه د قضايي، امنیتي او ملکي چارواکو بدلون لا ډېر شوی ده. نوموړي همدارنګه د حاکمو چارواکو د ویاند دفتر له کابل څخه کندهار ته انتقال کړی او له شلو څخه په ډېرو ولایتونو کې يې دیني شوراګانې جوړې کړې دي، چې د پرېکړه نيولو واک لري.
10. د اټکل له مخې ۸۵ سلنه افغانان د فقر تر کرښې لاندې ژوند کوي، او د بشري مرستو چمتو کول له ستونزو سره مخ ده. پداسې حال کې چې د کال له نیمایي څخه زیات تیر شوی، د افغانستان د ۲۰۲۳ بشر دوستانه غبرګون پلان[[3]](#footnote-3) د جولای تر 31 نیټې پورې یوازې ۷۴۴ ملیون ډالرو په ترلاسه کولو سره، خورا کم تمویل شوی، چې دا رقم د 2022 کال په ورته وخت کې (1.49 ملیارد ډالرو) د نیمایي کچې څخه هم کم دی. په ښځینه مرستندویه کارکوونکو بندیزونو، اضافه مالي او عملیاتي لګښتونه هم رامنځته کړي چې د بسپنه ورکوونکي ډیر انعطاف او تمویل ته اړتیا لري. د خوړو نړیوال پروګرام خبرداری ورکړی چې د تمویل کوونکو د مرستو د کمښت له امله د روان کال تر اکټوبر پورې به یې بودیجه پای ته ورسېږي، چې ښايي په میلیونونو افغانان نور هم اغېزمن کړي.[[4]](#footnote-4)
11. ځانګړي راپور ورکوونکي په مکرر ډول له افغان ښځو او نارینه واورېدل چې د مرستو وېش، په ځانګړې توګه د اقلیتونو ډلو، زړو کسانو، د ښځو په مشرۍ کورنیو، او معلولینو لپاره، ډېر ځلي نا برابر او ترلاسه کول یې ممکن ستونزمن وي، او ویل کېږي چې طالبانو د ملاتړو په ګټه وي. پر ښځینه کارکوونکو بندیز، ښځو او نجونو ته د نادولتي موسسو د خدماتو وړاندې کولو پر اغیزمنتیا اغیزه کوي، چې په پایله کې د محدود تمرکز او د اغیزمن خلکو د اړتیاوو د محدود درک کېدلو سبب ګرځي.
12. **د بشري حقونو وضعیت**
13. **ښځې او نجونې**
14. د ۲۰۲۳ کال د جون په ۱۹مه، ځانګړي راپور ورکوونکي او د ښځو او نجونو پر وړاندې د تبعیض په اړه کاري ډلې د بشري حقونو د شورا ۵۳ مې غونډې (A/HRC/53/21) ته په افغانستان کې د ښځو او نجونو د وضعیت په اړه ګډ راپور ('ګډ راپور') وړاندې کړ. د راپور دا برخه د ښځو او نجونو وضعیت توضیح کوي او په سوله او امنیت باندې په افغانستان کې د ښځو او نجونو پر حقونو د سخت او بې ساري برید احتمالي اغیزې په ګوته کوي.
15. ګډ راپور، د معیشت د وضعیت خرابتیا، د ښځو او نجونو لپاره د فرصتونو نشتوالی او د رواني روغتیا د خرابتیا، او د ماشومانو او اجباري ودونو کې د پام وړ زیاتوالی، تر منځ اړیکې توضیح کوي. د کورني تاوتریخوالي او جنستي وژنو د زیاتوالي ، او د حقوقي مراجعو او عدالت ته د لاسرسي نشتوالی د راپورونو په اړه، چې د ښځو پر وړاندې د تاوتریخوالي د ترسره کېدلو او ورته جرایمو ته د معافیت لامل شوی، هم اندېښنه څرګنده شوې.
16. د 2023 په جولای کې، د امر بالمعروف او نهی عن المنکر (PVPV) حاکم وزیر اعلان وکړ چې هر شخص چې ښځه یا نجلۍ واده کولو ته مجبوروي به له عدلي تعقیب لاندې ونیول شي، او د رسنیزو راپورونو له مخې، نوموړي وزارت خپلو ټولو ریاستونو ته لارښوونه وکړه چې هره دوسیې محکمې ته راجع کړي چې پکې نارینه د شرعي اصولو پر بنسټ د ښځو حقوق نه مراعات کوي. حاکمو چاروکو لا دمخه د 2021 کال په دیسمبر کې، د اجباري ودونو د منعې او د ښځو د میراث حقونو په ګډون، د ښځو اړوند مدني حقوقو په اړه یو فرمان صادر کړی وو، اما د قانون حاکمیت او په حقوقي مسلک کې د ښځو نشتوالی، سره له دې چې ډیرې یې وړتیا لري، دا مانا لري چې د اجباري ودونو او د ښځو او نجونو په وړاندې د تاوتریخوالي بل ډول لپاره، په عمل کې د عدالت لپاره هیڅ مرجع نشته.
17. د 2023 د جون میاشتې راهیسې، ښځې لا نورې هم د کاري ځواک څخه ایستل شوي دي. د بېلګې په ډول، د جون په 26 مه، د امر بالمعروف او نهی عن المنکر وزارت د جولای له ۲۵ مې څخه وروسته د ښځو د سینګارتونونو او خدماتو د بندولو اعلان وکړ، چې نږدې ۶۰۰۰۰ د ښځو سوداګرۍ کارونو باندې یې اغیز وکړ. د جون په وروستیو کې، دارلمعلمینو ته د سمدستي تړل کیدو خبرتیا ورکړل شوه، چې نږدې ۴000 ښوونکي او کارمندان یې اغیزمن کړل، چې د حاکم پوهنې وزارت پر بنسټ به بېرته په کار وګومارل شي. په جولای کې د کار او ټولنیزو چارو وزارت لخوا د ماشومتونونو ۴۶۹ ښځینه ښوونکي، مدیرانې او کارکوونکې له دندو ګوښه شوې.
18. ښځې همدارنګه د بې معاشه مسلکي فعالیتونو لکه د رسنیو سره له خبرو کولو څخه هم منع کیږي. د بېلګې په توګه، د مې د میاشتې له ۲۷ مې راهیسې، ښځې له هغو راډیو او تلویزیوني خپرونو له ګډون کولو څخه منع شوي دي چې کوربه یې نارینه وي. پر دې سربېره د جولای په میاشت کې، د راپورونو له مخې د هلمند ولایت چارواکو د محلي رسنیو لخوا په عامه خپرونو کې د ښځو غږونو کارول منع کړل.
19. د ښځو د کار کولو د حق لپاره د لاریونونو له دوام، او په سروې ګانو کې د ښځو د کار کولو د حق لپاره د پراخ ملاتړ[[5]](#footnote-5)، او د حاکمو چارواکو لخوا د کونډو ښځو لپاره د ۱۰۰۰ کاري فرصتونه د رامنځته کولو وعدې سره سره، د راپورونو له مخې د کار او ټولنیزو چارو د حاکم وزیر مرستیال په جولای میاشت کې ادعا وکړه چې 95 سلنه خلک نه غواړي چې ښځې په ټولنه کې کار وکړي، او هغه کسان چې د ښځو د کار کولو ملاتړ کوي د بهرنیانو لخوا د وسیلې په توګه کارول کیږي.
20. له کوره بهر د ښځو پر کار کولو، لکه د رسنیو او سینګارتونونو په سکتورونو کې، وروستي اضافه شوي محدودیتونو، په نا دولتي موسسو او ملګرو ملتونو د ښځو د کار کولو د پخوانیو بندیزونو په ګډه له کوره بهر د ښځو د مجاز اقتصادي فعالیت دوامداره محدود کېدلو ته اشاره کوي.
21. په افغانستان کې ښځو په مکرر ډول ټینګار کړی چې په اوسنیو شرایطو کې د هغوی اصلي لومړیتوبونه تعلیم او کار دی. له کور څخه بهر کار کول د انفرادي او کورنۍ مالي پايښت او اقتصادي ودې لپاره اړین دي. د ملګرو ملتونو د پراختیایي پروګرام (UNDP) د یو راپور له مخې چې په ۲۰۲۳ کال کې د افغانستان د ټولنیز-اقتصادي لرليد په نامه دی، د 2022 اټکلونو څرګندوي، که چیرې په رسمي کارونو کې ښځې له کار کولو څخه منع شي، د هغوی د کورنیو د سړي سر عاید به په منځنۍ توګه په نیمه کچه راټیټ شي. کار کول همدارنګه د اشخاصو لپاره فرصتونه برابروي تر څو د هغوی د وړتیاوو، بصیرت او هڅو پر بنسټ وپېژندل شي، او ژوند ورته ډیر رضایت بخش کوي. څېړنې همدارنګه څرګندوي چې له کور څخه بهر د ښځو کار کول د هغوي په ماشومانو او همدارنګه د ښځو پر فزیکي او رواني روغتیا مثبته اغیزه لري.[[6]](#footnote-6) منظم عاید ته له لاسرسي پرته، په افغانستان کې ښځې او د هغوی کورنۍ په زیاتیدونکي توګه پر بشري مرستو تکیه کوي. اما پارادوکس داده چې د مرستو د رسوونکو په توګه د کاري ځواک څخه د ښځو د ایستلو له امله هغوی ته د مرستې د رسېدو امکان کم دی. د ښځو د کار په اړه پرله پسې محدودیتونه، او په اړه یې عامه اعلامیې یو واضح پیغام وړاندې کوي چې پر هغوی، پر کورنیو او ټولنې ته د زیان له نظر کې نيولو پرته، په عامه انظارو کې د ښځو د راښکاره کېدلو، له اقتصادي پلوه خپلواکه کېدلو، یا د خپلو کورنیو د مالي مسؤولیت اخیستلو لپاره نه استقبال کېږي.
22. د مې په میاشت کې، د امر بالمعروف او نهی عن المنکر وزارت په کندهار کې ښځې د قبرونو، هدیرو او زیارتونو له تللو منع کړې. پر دې سربېره د اګسټ په میاشت کې ښځې په بامیانو کې د بند امیر ملی پارک ته له تګ منع شوې. لکه څنګه چې مخکې راپور ورکړل شوی وو، ښځې د ابتداییه ښوونځي پورته زده کړو، عامه حمامونو، جیمونو او پارکونو څخه منع دي. ځانګړی راپور ورکوونکی همدارنګه اندېښمن دی چې د ښځو د سینګارتونونو تړل ښځې او نجونې یو له ډیرو لږو پاتې ټولنیزو ځایونو څخه بې برخې کوي. نوموړي بندیزونه، د اجباري "مناسب حجاب" سره یوځای – چې الف) چادري اغوستل (پراخه تورې جامې)، ب) د مخ پټول، یا ج) له اړتیا پرته له کوره نه وتل – او د محرم (دکورنۍ نارینه همراه) مواردو مستلزم دي، کار لرونکو ښځو لپاره په کار پاته کیدو لپاره ننګونې رامنځته کوي او هغه ځایونه او دلایل محدود کوي چېرته چې ښځې او نجونې په مشروع ډول د خپلو کورونو څخه بهر ووځي.
23. په قصدي او سیستماتیکه توګه د ښځو او نجونو د حقونو دا ځپل بشریت ته سپکاوی دی. د ښځو په وړاندې د تبعیض په اړه کاري ډله او ځانګړي راپور ورکوونکي په خپل ګډ راپور کې دې پایلې ته ورسېدل چې د طالبانو لخوا د افغان ښځو او نجونو له بنسټیزو حقونو څخه شدید محرومیت "یوه جدي اندېښنه راپورته کوي چې هغوی د جنسیتي ځورونې لپاره په نښه کیږي." په ورته ډول هغوی یادونه وکړه چې د ښځو او نجونو وضعیت د بشریت په وړاندې د اپارتایډ د جرم په تعریف کې د جنسیت د کارولو په اړه د بحث اړتیا رامنځته کړې او د نوموړې موضوع په اړه یې د بشري حقونو د شورا لخوا د یو ځانګړي راپور د چمتو کولو د ماموریت ګومارلو سپارښتنه کړې.
24. په افغانستان کې بشري ناورین له وقفې پرته دوام لري، چې د زیان مننې د زیاتوالی او د استثمار، ناوړه ګټه اخیستنې او افراطیت سبب کیږي. د بشری حقونو وخامت، د امنیت او خوندیتوب په لټه، د خلکو، په ځانګړې توګه د ښځو او نجونو بې ځایه کیدو ته دوام ورکوي. افغانستان له وړاندې د کډوالو یوه لویه سرچینه ده، او د ښځو پر بشري حقونو پرله پسې بریدونه او د بشري حقونو نورې سرغړونې د پام وړ ډول کډوالو د وتلو لامل ګرځي.
25. ځانګړی راپور ورکوونکی یادونه کوي چې، د زده کړو د بنديز له لارې په ګډون، د ښځو ځپل په افغانستان کې پایداره پراختیا مختل کوي او د هیواد پیاوړو بنسټونو د جوړولو او د بې ثباتۍ د هغو اصلي لاملونو په نښه کولو لپاره د هیواد د وړتیا خنډ ګرځي، کوم چې د سولې او امنیت لپاره اغیزې لري. همدارنګه په افغانستان کې د ښځو سخت ځپل د بشري حقونو، د جنسیتي برابرۍ، او د ښځو د توانمندۍ په اړه نړیوال اصول او مقررات تر پښو لاندې کوي. دا کولی شي له افغانستان څخه وړاندې پراخې اغیزې ولري، او ممکن په بالقوه توګه په نړیواله کچه د اصولو د پراخ ضعف لامل شي. د تګ راتګ پر ازادي محدودیتونو، ځینې "کاپي" شوي بېلګې په نورو هیوادونو کې لا دمخه لیدل کیږي. له همدې امله په افغانستان کې د ښځو د ځپلو مخنیوی نه یوازې د بشري حقونو له اړخه، بلکې د ثبات د ودې، له افراطیت سره د مبارزې او د نړیوال امنیت د پرمختګ لپاره هم مهم دی.
26. **بنسټیزې ازادۍ او مدنی او سیاسي حقونه**

**۱. د بیان او رسنیو ازادي**

1. د طالبانو له خوا د خبریالانو او د رسنیو د کارکوونکو سخت دریځ په افغانستان کې د رسنیو ازادۍ له سختو ستونزو سره مخامخ کړې. اطلاعاتو ته لاس رسي په زیاتېدونکي ډول ستونزمنه شوې او خبریالان لا هم له نیول کېدلو، ګواښونو او توقیف سره مخ دي. خبرونه او نورې پانګې له خپرېدو مخکې کتل کېږي. ښځینه خبریالانې، له خپلو دندو څخه له ګوښه کېدو په ګډون، له لا زیاتو محدودیتونو سره مخامخ دي. د ۲۰۲۳ د اپرېل په میاشت کې له ۳۴ ولایتونو څخه یوازې په ۱۵ ولایتونو کې ښځینه خبریالانو شتون درلود. یوې خبریالې ځانګړي راپور ورکوونکي ته وویل چې د خوندي پاتې کیدو لپاره، هغه یوازې په مستعار ډول د بهرنۍ خبریالې په نوم کار کوي، او هغې وویل "زه کولی شم یا هیواد پریږدم او یا له صحنې ځان وباسم". د مطبوعاتو د ازادۍ لپاره د خرابېدونکي چاپېریال له امله، افغانستان په ۲۰۲۳ او ۲۰۲۲ کلونو کې د مطبوعاتو د ازادۍ په شاخص کې ۱۵۲ م او ۱۵۶ م مقام خپل کړ چې د ۲۰۲۱ م کال له ۱۲۲ م مقام څخه یو ستر نزول دی.[[7]](#footnote-7)
2. په 2023 م کال کې، د راپورونو له مخې دوه خبریالان له مخې وژل شوي، او په لسګونو نور په خپل سر نیول شوي دي. په نیول شویو کسانو کې ښاغلی مرتضی بهبودي هم ګډون لري، چې دوه ګونی افغان او فرانسوي تابعیت لري، او د ۲۰۲۳ کال د جنوري په ۷ مه له نیول کېدو راهیسې په توقیف کې دی. د فبروري په شپږمه، د حاکمو چارواکو ویاند، د ښاغلي بهبودي توقیف تایید کړ، اما د هغه د قضیې په اړه یې جزئیات وړاندې نه کړل. ځانګړی راپور ورکوونکی د مارچ په میاشت کې د یو مشترک مکتوب له لارې، له حاکمو چارواکو څخه پدې اړه د وضاحت غوښتنه وکړه، اما د دې راپور د مسودې تر لیکلو نه وو ځواب شوی.[[8]](#footnote-8) د اګست په لومړی نيمايي کې ، ځانګړي راپور ورکوونکي د افغانستان په بېلابېلو ولایتونو کې د خبریالانو او رسنیو د کارکوونکو د نیولو خواشيني کوونکي راپورونه ترلاسه کړل، چې په هیواد کې د رسنیو په چاپېریال لا منفي اغېز لري. ځانګړي راپور ورکوونکي ته خبر ورکړل شو چې د نوموړو خبریالانو څخه زیاتره یې بیا څو اونۍ وروسته خوشې شول.
3. حاکمو چارواکو د آنلاین منتقدینو په وړاندې هم برداشت نه دی ښودلی. د بېلګې په توګه، د ۲۰۲۳ کال د مارچ په ۶ مه، رسول عبدی، دیني عالم او د پوهنتون پخوانی استاد، په کابل کې د استخباراتو د عمومي ریاست (GDI) اړوند کسانو لخوا پر فېسبوک د طالبانو پر وړاندې د سختو څرګندونو له امله ونیول شو. ښاغلي پارسی تر نیول کېدو مخکې په خپله فېسبوک پاڼه پر طالبانو نیوکې کړې وې. هغه تر اوسه هم تر توقیف لاندی دی او داسې معلومات نشته چې د هغه په وړاندې تورونه درج شوي او که نه.[[9]](#footnote-9)
4. له عمومي رسنیو سربېره،[[10]](#footnote-10) حاکمو چارواکو د ټولنیزو رسنیو ځپل هم ډېر کړي. تیر کال، هغوی پر ټېک ټاک او آنلاین څو کسيزې لوبې PUBG بندیز ولګاوه. د 2023 کال په مارچ کې، حاکمو چاروکو د یوټیوب چینل کاروونکو لپاره نوي لارښوونې صادرې کړې، چې هغوی پر جواز اخیستلو مستلزم کوي. چارواکو د چینل پر مالکانو باندې سوداګريزه مالیه هم وضع کړه. داسې راپورونه هم ورکړل شوي چې حاکم چارواکي په هیواد کې دننه د فیسبوک پر بندولو باندې غور کوي.

۲. **د مسالمت آمیزه غونډې ازادي**

1. د مخالفت د ځپلو تر عمومي چوکاټ لاندې، د مسالمت غونډې آزادي ځپل شوې ده. حاکم امنیتي ځواکونو په دوامداره توګه، د ښځو په ګډون چې د زیاتره لاریونونو مشري یې کوله، د سوله ایزو لاریون کوونکو پر وړاندې د زور زیاتي او خپل سري توقیف څخه کار اخیستی. د لاریون کوونکو سربیره، لاریونونو ته پوښښ ورکوونکي ژورنالیستان هم د تاوتریخوالي، بریدونو او توقیف سره مخ شوي دي. ځانګړي راپور ورکوونکي په مستقیم ډول د ځینو توقیف شویو کسانو څخه معلومات ترلاسه کړي چې په توقیف ځایونو کې، د جنسي سؤ استفادې په ګډون، له شکنجې او نورو ډولونو ظالمانه، غیر انساني او سپکاوي کوونکي چلند سره مخ شوي. د مرتکبینو لپاره روان معافیت دا ډول کړنې نورې هم هڅوي او د ویرې او ذهني صدمې فضا یې حاکمه کړې.
2. ځانګړی راپور ورکوونکی د ښځو په مشری د لاریونونو په ګډون، د لاریونونو د پاشلو لپاره د طالبانو د غړو لخوا د وسلو کارولو په اړه هم اندېښمن دی. د پولیسو لخوا د لاریونونو کنترول باید د سوله ایزو غونډو د تسهیل کولو په موخه وي. حاکم چارواکي باید له اندازې زیات ځواک څخه کار وانخلي. د ۲۰۲۳ کال په اپرېل کې، په ننګرهار کې د کروندګرو او ځایي اوسېدونکو د یوه لاریون په ترڅ کې، حاکمو پولیسو پر لاریون کوونکو ډزې وکړې، چې له امله یې یو کس ووژل شو او د یوه هلک په ګډون څلور کسه نور ټپیان شول.[[11]](#footnote-11)
3. حاکم چارواکې د مخالف غږونو خاموشه کولو ته هم دوام ورکوي. دوی په ځانګړې توګه هغه فعالان په نښه کړي چې د نجونو د زده کړو لپاره فعالیت کوي. د بېلګې په توګه، د ۲۰۲۳ کال د مارچ په ۲۷ مه، حاکمو چارواکو د قلم لارې PenPath په نامه د یوې سیمه ییزې نادولتي موسسې بنسټ ایښودونکی مطیع الله ویسا ونیولو، چې د زده کړو، په ځانګړې توګه د نجونو زده کړو لپاره، یې کمپاین کاوه. د ښاغلي ویسا دوه وروڼه هم د لنډ مهال لپاره توقیف شوي وو چې ظاهراً له ناوړه چلند سره مخ شوي وو، پداسې حال کې چې د کورنۍ نور غړي یې له فزیکي او لفظي ځورونې سره مخامخ شوي دي. حاکمو چارواکو د ۲۰۲۳ د مارچ په ۲۹مه د ځانګړي راپور ورکوونکي د لیک په ځواب کې د ښاغلي ویسا نیول او توقیف تایید کړل. د اپرېل په ۱۲مه، د طالبانو ویاند یادونه وکړه چې له ښاغلي ویسا څخه د شکمنو فعالیتونو په اړه استنطاق کیږي. د راپورونو له مخې هغه د توقیف پر مهال له ناوړه چلند سره مخ شوي او مدافع وکیل ته ورته لاسرسی نه دی ورکړل شوی. د جولای په میاشت کې ښاغلی ویسا له د استخباراتو له عمومي ریاست څخه د پلچرخي زندان ته ولېږدول شو.
4. په ورته توګه، نرګس سادات، د افغانستان د ځواکمنو ښځو د غورځنګ د ښځو د حقوق فعاله او اسماعيل مشعل، یو اکادمیک او د ښځو او نجونو د زده کړې یو ژبور فعال د 2023 کال د فبروري په لومړیو کې د ښځو او نجونو د زده کړې له حقونو څخه د علني ملاتړ له امله ونیول شو. ښاغلی مشعل په توقیف کې له 30 ورځو تیرولو وروسته له کوم تور پرته خوشې شو. آغلې سادات له دوه میاشتو توقیف وروسته د اپرېل په میاشت کې خوشې شوه.
5. د سختو ځپلو با وجود، ښځې لا هم د ښځو او نجونو لپاره د محدود چاپیریال په وړاندې لاریونونو ته دوام ورکوي. د نوموړو لاریونونو مشري کوونکې چې تر ډیره ځوانې ښځې دي په خلاق ډول د لاریونونو بڼې خپلوي ترڅو د کشف، نیولو او توقیف څخه مخنیوی وکړي. د ۲۰۲۳ کال د مارچ او جون میاشتو تر منځ په ټول افغانستان کې د ښځو په مشرۍ ۹۵ لاریونونه مستند شوي دي. که څه هم د سړکونو لاریونونه په لږ شمیر او د لنډې مودې لپاره دوام لري، سږکال ډیری لاریونونه په خوندي ځایونو کې تنظیم شوي او په آنلاین ډول خپاره شوي. د لاریونونو اصلي موضوع د ښځو د کار، زده کړو ته د لاسرسي او د تګ راتګ د ازادۍ د حقونو څخه سرغړونه ده. د جولای په ۱۸ مه، ښځې په کابل کې سړکونو ته راووتلې چې د سینګارتونونو د اجباري تړلو په وړاندې اعتراض وکړي، او د اوبو په توپونو او شوک ورکوونکو ټوپکونو سره و پاشل شوې.

**۳ . د ټولنو جوړولو ازادي**

1. نن ورځ په افغانستان کې مدني فضا تقریباً نشته. د 2023 په مارچ کې، د CIVICUS مانیټر پر بنسټ، چې د مدني فضا د وضعیت په تناسب هیوادونه درجه بندې کوي، افغانستان له "ځپل شوې" څخه "تړل شوې" ته ښکته شو، چې تر ټولو ټیټه درجه ده.[[12]](#footnote-12) ځانګړی راپور ورکوونکی په ژوره توګه اندېښمن دی چې د مدني ټولنې سازمانونه، په ځانګړې توګه هغه چې په تیرو دوو لسیزو کې د بشري حقونو ملاتړ په برخه کې یې مهمه ونډه درلوده، په زیاتیدونکي توګه په نښه شوي او په زور سره تړل شوي او یا هم عملاً ورته د جوازونو د نه صادرولو له امله منحل شوي دي. د مدني ټولنې فعالان، په ځانګړې توګه د بشري حقونو مدافعین او هغه کسان چې ښځو ته خدمتونه وړاندې کوي، د تاوتریخوالي او ډار سره مخ دي. ځانګړي راپور ورکوونکي راپورونه ترلاسه کړي چې هغه سازمانونو چې د ښځو لپاره بیړني سرپناه چمتو کوي او د تاوتریخوالی څخه یې ساتنه کوي په جبري توګه تړل شوي، او نور یې تر څارنې لاندې دي. یوه راپور کې د یو کاري دفتر د ځایونو د ویجاړولو، د موټرو او نورو شتمنیو غلا کولو، او کارمندانو ته د ګواښونو په اړه بشپړ تفصیل ورکړی چې په پایله کې یې د ادارې ټول کارکوونکي اوس په پټه ژوند کوي. د مدني ټولنې سازمانونه چې لا هم خپل فعالیت ته دوام ورکوي همېشه د تړل کیدو له ګواښ سره مخ دي. هغوی هیڅ ډول دادخواهي، یا د ټولنیز بدلون د ودې لپاره فعالیتونه نشي ترسره کولي. د نادولتي موسسو نږدې ټول فعالیتونه، د بشري حقونو د ودې د فعالیتونو له امله د بندېدلو د ګواښ په ګډون، د ګواښونو او نورو سترو ستونزو له امله، د بشري مرستو چمتو کولو ته مخه کړې. د مدني فضا ځپل د ځان سانسور کولو لامل هم ګرځي، او د ښځو او نجونو، LGBTQ+ او نور جنسیتي متفاوتو او انترسکس اشخاصو، توکمیز او مذهبي اقلیتونو او د بشري حقونو مدافعینو په ګډون، په محرومو شویو او زیان منونکو ډلو په غیر متناسب ډول اغیزه کوي.

**۴. د قانون حاکمیت او قضا**

1. د ۲۰۲۳ کال د جون په ۲۵ مه، د طالبانو مشر د لوی اختر په پیغام کې، د شریعت پر تطبیق او د ټولنې پر پاکوالي ټینګار وکړ. دا بیان د 2022 کال په نوومبر کې قاضيانو ته د حدودو او قصاص مجازاتو د پلي کولو د لارښود په تعقیب دی. له هغه وخت راهیسې، حاکم چارواکيو قضایی او اضطراراي بدني جزاګانې صادرې او پلي کوي. د 2023 کال د مې په ۴ مه، د حاکم قاضي القضات مرستیال اعلان وکړ چې په ټول هیواد کې محکمو ۱۷۵ کسان د قصاص او ۳۷ کسان د سنګسار په جزا محکوم کړي. په نورو جزاګانو کې پر څلورو کسانو د دیوالونو غورځول، او 103 کسانو ته د حدودو مجازات، لکه د دورو وهل، ګډون درلود. په داسې حال کې چې د قاضی القضات مرستیال د دې جزاګانو د پلي کېدلو مهال وېش مشخص نه کړ، د خلکو سنګسار کول یا تر دیوال لاندې ښخول، شکنجه یا نور ظالمانه، غیر انساني او سپکاوی کوونکي چلند یا جزا ده چې د نړیوالو قوانینو سره مخالفت لري.[[13]](#footnote-13)
2. په افغانستان کې د ملګرو ملتونو د مرستندویه پلاوي (یوناما) د معلوماتو له مخې، د ۲۰۲۲ کال د نوومبر او د ۲۰۲۳ کال د مې میاشتو منځ، ۲۷۴ نارینه، ۵۸ ښځې او دوه هلکان په عام محضر کې په دورو وهل شوي او یو یې د قضايي تصویب له مخې اعدام شوی دی. د قضايي تصویب پر اساس د اعدام دوهمه جزا (قصاص جزا) د ۲۰۲۳ کال د جون په ۲۰ مه نېټه په عام محضر کې پلې شوه. دغه کس د دریو ماشومانو او یو سړي په وژلو محکوم وو. د هغه د مرګ د جزا پلي کول، د ښاري، استیناف او سترې محکمې له تائید وروسته، د طالبانو د مشر لخوا تصویب شوې وو. د اعدام له جزا وړاندې د عادلانه محاکمو په اړه جدي اندیښنې شتون لري. هیڅ داسې نښانې نشته چې آیا نوموړو کسانو مدافع وکیلانو ته لاسرسی درلود یا خیر او آیا د محکمې په جریان کې د دوی د عادلانه محکمې حقوق په نظر کې نیول شوي وو یا خیر.
3. د ۲۰۲۳ کال په جون میاشت کې ملا هبت الله اخندزاده تر ۲۰۰۰ زیات بندیان عفوه کړل او د ۴۰۰ څخه زیاتو نورو د بند جزا یې کمه کړه.[[14]](#footnote-14) د راپورونو له مخې په خوشې شویو کسانو کې ښځو ګډون نه درلود. هغه اړتیا چې ښځینه بندیانې باید محرم ته وسپارل شي، د هغو ښځو او نجونو د خوشې کیدو مخه نیسي چې خپلې جزاګانې یې پوره کړي دي.
4. په توقیف ځایونو کې، د جنسي تاوتریخوالي په ګډون، د رواني او فزیکي شکنجې او ناوړه چلند پراخ شتون د جدي اندیښنې لامل دی. ځانګړي راپور ورکوونکي، د وهل ټکولو، ساه بندولو، د خوب څخه محرومولو، د برېښنا شوکونو ورکولو، په تیاره او لوند ځایونو کې د ساتلو، او انفرادي سلول بندې کېدلو په ګډون، له شکنجې او نورو ظالمانه، غیر انساني، یا سپکاوي کوونکي چلند یا مجازاتو سره د اشخاصو د مخ کېدو ډیر راپورونه ترلاسه کړي. که چیرې توقیف شوي کسان په خپلو متهم شویو جرمونو اعتراف کولو څخه ډډه وکړي، حاکم چارواکي هغوی له تمثیلي اعدامونو سره د مخ کېدلو او/یا د کورنۍ د غړو د نښه کولو په ګډون، د رواني شکنجې څخه کار اخلي. دا ډول غیر انساني چلندونه د ۲۰۲۲ کال د جنوري په میاشت کې د هبت الله اخندزاده له خوا د زندانونو د سیستم د اصلاح په اړه د هغه کړنلارې سربېره رامنځته کیږي چې د بندیانو د نیولو، انتقال او یا توقیف په وخت کې له خلکو سره "بد چلند" منع کوي او هغه کسانو ته چې دا اعمال ترسره کوي جزا ټاکي. دواړه د مدني او سیاسي حقونو نړیوال میثاق او د شکنجې او نورو ظالمانه، غیر انساني یا سپکاوي کوونکي چلند یا مجازاتو پر وړاندې کنوانسیون چې افغانستان یې غړی هیواد دی، د شکنجې او نور ظالمانه، غیر انساني او سپکاوي کوونکي مجازات منع کوي.
5. د 2023 په جولای میاشت کې، حاکمو چارواکو لویه څارنوالي لغوه کړه او د فرمانونو او حکمونو د څارنې او تعقیب په ریاست یې بدل کړ. نوی جوړ شوی ریاست به په دولتي او خصوصي ادارو کې د طالبانو د مشر د حکمونو له تطبیق څخه څارنه کوي. د تحقیق په ګډون، د لويې څارنوالۍ ځينې مسؤولیتونه محاکمو او کشفي اورګانونو ته سپارل شوي او د زیاتره څارنوالانو دندې له معاش پرته نا معلوم وخت پورې ځنډول شوي دي.[[15]](#footnote-15) داسې وېره شته چې دا پرېکړه به د قضیو په قضاوت کې د پام وړ ځنډ او د قانوني پروسې د نشتوالي لامل شي.

۵. **فراقانوني اعدامونه، خپل سري نیونې او توقیفونه، او شکنجه او ناوړه چلند**

1. ځانګړی راپور ورکوونکی د پخوانیو حکومتي چارواکو او افغان ملی دفاعي او امنیتي ځواکونو (ANDSF) د روانو فراقانوني وژنو، اجباري تري تم کېدلو، د خپلسری نیولو او توقیف، شکنجې او ناوړه چلند په اړه جدی اندېښنه لري. یوناما د هیواد په کچه، د نږدې ۴۲۴ خپلسري نیولو او توقیف، ۲۱۸ فراقانوني وژنو، او ۱۴۴ شکنجې او ناوړه چلند مواردو په ګډون، د پخوانیو چارواکو په وړاندې له ۸۰۰ څخه زیاتې د بشري حقونو سرغړونې مستند کړي.[[16]](#footnote-16) له دغو وژنو څخه ځینې یې د توقیف پر وخت پیښې شوي دي. د دې جدي جرمونو لپاره د حساب ورکولو نشتوالی او د معافیت پراخ شتون، د ۲۰۲۱ په اګسټ کې د واک له نيولو وروسته د نوموړې ډلې له لورې د صادرې شوې عمومي بخښنې د پلې کولو په اړه، د حاکمو چارواکو د وړتیا یا ارادې په اړه جدي پوښتنې راپورته کوي. ځانګړی راپور ورکوونکی په ځانګړي ډول د ملي امنیت د ریاست د غړو په نښه کولو په اړه اندېښمن دی. ځانګړي راپور ورکوونکي په ​​پنجشېر، خوست، کنړ او کندهار ولایتونو کې د هغوی پر وړاندې د سرغړونو معتبرې قضیې مستند کړي دي. په یوه قضیه کې، د ملي امنیت یو پخواني افسر د GDI لخوا په ۲۰۲۲ کال کې د څو میاشتو په جریان کې له خپل سري نیولو، شکنجې او ناوړه چلند څخه وروسته ځان وژنه وکړه. افسر په 2022 کال کې د GDI لخوا نیول شوی وو او له خوشې کیدو وړاندې د څو میاشتو لپاره په توقیف کې و.
2. په جنوب کې د افغان ملي امنیتي ځواکونو غړي په ځانګړې توګه د کندهار او هلمند په ولایتونو کې له جدي سرغړونو سره مخ شوي دي. په ۲۰۲۱ کال کې د واک د نیولو په لومړیو میاشتو کې طالبانو د اڅکزو د قوم هغه غړي چې له افغان ملي پولیسو سره یې دنده ترسره کوله او د کندهار د پخواني امنیې قوماندان جنرال عبدالرازق سره تړلي ګڼل کېدل، په نښه کړل. د دوی کورونه په منظم ډول وپلټل شول، او د کورنۍ غړي یې ځورول شوي، نیول شوي او شکنجه شوي دي. هغه کسان چې د پولیسو له پخواني مشر سره د اړیکې درلودلو د شک له امله د حاکمو ځواکونو لخوا نیول شوي وو یا وژل شوي یا ورک شوي، او د دوی د ځای په اړه هیڅ معلومات نشته. ویل کېږي چې ولایتي چارواکو همدارنګه د اڅکزي قبیلې اړوند ملکي مامورین له دندو ګوښه کړي دي. ځانګړی راپور ورکوونکی اندېښنه لري چې د بخښنې د روحیې خلاف، چې د پخلاینې او تلپاتې سولې د ودې لپاره وه، په ټولو ولایتونو کې انتقامی وژنې ترسره کېږی. دا ډول وژنې به یوازې دښمنۍ ته وده ورکړي او د وسله وال تاوتریخوالي د رامنځته کېدلو خطر زیاتوي، چې دا موضوع د انتقام پرځای د عدالت اړتیا په ګوته کوي.
3. **ماشومان**
4. په افغانستان کې د ماشومانو پر وړاندې جدي سرغړونې دوام لري. د ۲۰۲۲ کال د جنوري او د ۲۰۲۳ کال د جون میاشتو تر منځ، د سره صلیب نړیوالې کمېټې د ځمکني ماینونو او د جګړو د چاودیدونکو توکو د پاتې شونو له امله ۶۴۰ ماشومان وژل یا ټپیان شوي دي.[[17]](#footnote-17) پداسې حال کې چې ماشومان هغو سیمو ته لاسرسی پیدا کوي چې پخوا د وسله والې جګړې له امله د لاسرسي وړ نه وې او په زیاتیدونکي توګه د ماشومانو په کار، لکه د فلزاتو د پاته شونو په راټولولو بوخت کیږي، له ځمکني ماینونو، او د جګړو د چاودیدونکو توکو پاتې شونو سره د هغوی د مخامخ کېدلو خطر هم ډېرېږي. ځانګړی راپور ورکوونکی د ماینونو د پوهاوي په کمپاینونو او په ټولنو کې د ماین پاکۍ د کارونو د ملاتړ لپاره، د حاکمو چارواکو د ګډون پر اهمیت ټینګار کوي او د ماشومانو د تلفاتو د کمولو او لمنځه وړلو لپاره د جدي هڅو غوښتنه کوي. ځانګړی راپور ورکوونکی، د "بچه بازي" په ګډون، چې یو داسې ناوړه عمل دی چې پکې د ساعتیرۍ په موخه زورواکي له هلکانو جنسي ګټه اخلي، د ماشومانو په وړاندې د جنسي تاوتریخوالي په اړه هم ډیره اندېښنه لري.
5. په افغانستان کې لومړنیو زده کړو ته د ماشومانو لاسرسی لکه څنګه چې وړاندې یې یادونه وشوه د 2023 کال د جولای په میاشت کې د کار او ټولنیزو چارو وزارت کې د وړکتونونو د ریاست د وړکتونونو د ښوونکو او کارمندانو د ګوښه کولو له امله په پام وړ ډول اغیزمن شو. ځانګړی راپور ورکوونکی یادونه کوي چې په وروستیو کلونو په وړکتونونو کې نوم لیکنه په چټکۍ سره زیاته شوې وه، ځکه چې ډیرو ښځو کار او او زده کړې کولې، او والدین د لومړنیو زده کړو د ګټو په لټه وو. باکیفیته لومړنۍ پاملرنه او زده کړه ماشومانو ته ټولنیز او ذهني مهارتونه ورکوي چې بشپړ ظرفیت ته رسیدو کې ورسره مرسته کوي. برسېره پر دې، د ماشومتوب لومړنۍ پاملرنه او زده کړه د برابرۍ او ټولنیز عدالت د ودې، ټول شموله اقتصادي ودې او دوامداره پرمختګ ته وده ورکولو وسیله ده.[[18]](#footnote-18)
6. د کوویډ 19 او په تعقیب یې د 2021 په سپتمبر کې د طالبانو پریکړه چې نجونې یې له ثانوي ښوونځي څخه منع کړې له امله له 3 ملیون څخه ډیر نجونې له دریو کلونو څخه ډیر وخت لپاره رسمي زده کړو ته له لاسرسي څخه منع شوي دي. ځانګړی راپور ورکوونکی د 2023 کال د جون په اتمه د حاکمو چارواکو لخوا د هغه اعلان له امله ژور اندېښمن دی، چې نړیوالې نادولتي موسسې، د ټولنیزو زده کړو په ګډون، د تعلیمي پروګرامونو له وړاندې کولو څخه منع کوي. ځانګړی راپور ورکوونکی د نوموړي بنديز د اوږدمهاله اغیزو په اړه اندېښمن دی، چې له امله یې د ۳۰۰۰۰۰ څخه زیاتو نجونو په ګډون له ۵۰۰۰۰۰۰ څخه ډیر ماشومان کیدای شي د با کیفیته ټولنیزو زده کړو فرصت له لاسه ورکړي، چې ډېر کلونه یې ماشومانو ته د اولیه زده کړو په وړاندې کولو کې حیاتي ونډه درلوده. دا پریکړه د ۱۷۰۰۰ ښوونکو چې ۵۰۰۰ تنه یې ښځې دي، چې اوس مهال په تعلیمي فعالیتونو کې ښکېل دي هم اغیزه کوي، چې د یونیسف لخوا تنظیم کېده. د ټولنیزو زده کړو د مرکزونو تړل ویجاړوونکې پایلې لري، ځکه چې کمو خدمت شویو سیمو کې د زده کړې له پخوا کم فرصتونه هم له منځه وړي او د شخصي او ټولنیز پرمختګ مخه نیسي، چې د کلیو ماشومانو لپاره د خورا محدود فرصتونو لړۍ ته دوام ورکوي.
7. ځانګړی راپور ورکوونکی د مدرسې یا یوازې مذهبي زده کړو ته د زده کړو محدود کولو په اړه د حاکمو چارواکو لخوا د ترسره شويو اقداماتو څخه په اندېښنې یادونه کوي. د امر بالمعروف او نهی عن المنکر وزارت او د پوهنې حاکمو وزارتونو د ښوونکو څخه د دیني ازموینو اخیستل پیل کړي، چې کیدای شي د تجربه لرونکو ښوونکو د لرې کولو او پر ځای یې یوازې د مدرسو لوستو ښوونکو د ګومارلو یو مېتود وي. ځانګړی راپور ورکوونکی یادونه کوي چې په داسې حال کې چې دیني زده کړې اهمیت لري، له نړیوالو معیارونو سر سم د مضامینو پراخه لړۍ د ماشومانو د راتلونکي او د هیواد د پرمختګ لپاره برابر ارزښت لري.[[19]](#footnote-19) يواځې دیني علومو او یو شمیر نورو مضامینو ته د زده کړو د محدود کولو له امله له اړینو پوهو او مهارتونو د افغان ماشومانو د بې برخې کیدو خطر شته چې کیدای شي سختې او تلپاتې پایلې ولري او د هیواد د پرمختګ او سوکالۍ مخه ونیسي. باکیفیته زده کړو ته د لاس رسي نشتوالی او په مدرسو باندې ډیره تکیه، د بیکارۍ او بې وزلۍ سره یوځای، د افراطي ایدیالوژیو د ریښې نیولو لپاره زرغونه زمینه برابروي، چې په دې توګه نه یوازې د افغانستان بلکې د سیمې او بهر لپاره سختې امنیتي پایلې رامنځته کوي. د اقتصادي فرصتونو نشتوالی ، ماشومان ممکن هغو افراطي ډلو ته متوجه کړي چې د تاوتریخوالي په کړنو کې د ګډون لپاره مالي هڅونې او انعامونه وړاندې کوي. نوموړي فکتورونه په ګډه د کورنی تروریزم خطر او همدارنګه سیمه ییزه او نړیواله بې ثباتي زیاتوي.
8. د زده کړې له حق څخه د ماشومانو محرومول، د هغوی په رواني روغتیا باندې یې سختې اغیزې واردوي، چې ځان ته د ضرر رسولو او ځان وژنې قضیې په ډېرېدو دي. زده کړو ته له لاسرسي څخه د نجونو محرومول، د هغوی شخصي ودې، ځان ته درناوی او عمومي روغتیا ته زیان رسوي. ځانګړی راپور ورکوونکی د ماشومانو او ځوانانو د رواني روغتیا د زیاتو ننګونو په اړه ژوره اندېښنه څرګندوي، چې د رواني روغتیا متخصصینو او خدماتو محدود شتون له امله لا خرابه شوي. هغه دا خبرداری هم ورکوي چې د طالبانو لخوا د زده کړې د بندیز د نه لرې کولو ناکامي به د ماشومانو ودونو او د ماشومانو د کار له لارې، د ماشومانو څخه استثمار ته وده ورکړي. سربیره پردې، په سیستماتیک ډول د راتلونکي نسل نیمایي برخه له کاري ځواک څخه ایستل به کورنۍ نورې هم بې وزلۍ ته اړې کړي، ښځې او نجونې به د ژوند ژغورنې طبي او نورو خدمتونو څخه محرومې کړي، او د هیواد په راتلونکي به ناوړه اغیزه ولري.
9. ځانګړی راپور ورکوونکی په جدي توګه اندېښمن دی چې نږدې 16 ملیونه ماشومان په افغانستان کې هغه لومړني خواړه یا روغتیایی پاملرنه نه ترلاسه کوي چې د دوی د هوساینې او ودې لپاره اړین دي. اټکل کیږي چې په ۲۰۲۳ کال کې به نږدې 2.3 میلیونه ماشومان له شدیدې خوارځواکۍ سره مخ شي چې ۸۷۵۰۰۰ به یې د خورا شديدې خوارځواکۍ درملنې ته اړتیا ولري.[[20]](#footnote-20) یوې مور کار پوه ته داسې وویل: "هره شپه زه د خپلو ماشومانو د روغتیا لپاره ویره لرم. دوی کافي خواړه او تغذیه نه ترلاسه کوي. زما تر ټولو کوچنی ماشوم لکه څنګه چې لازمه ده وده نه کوي، او زه له خوړو، تودوخې او کار پرته، د راتلونکي ژمي میاشتو څخه وېره کې یم."
10. ځانګړی راپور ورکوونکی یادونه کوي چې اقتصادي فشار، د جبري او د ماشوم ودونو، ناوړه ګټه اخیستنه او استثمار، د ماشومانو او بدن غړو پلورلو، د ماشومانو کار (د خیرات غوښتلو او قاچاق کولو په ګډون)، قاچاق کېدلو، او نا امنه مهاجرت په څېر د ناوړه، تبعیضي او تاوتریخوالی کارونو لامل ګرځي. د 2023 کال د مارچ او جون میاشتو تر منځ، د مهاجرت نړیوال سازمان د اجباري ودونو 110 قضیې ثبت کړي چې په کې د وروستیو راستنه شویو ۷۵ ماشومان هم ګډون لري. په 15 پیښو کې بې اسنادو راستنیدونکو خپل ماشومان د امرار معیشت یا ایران (جمهوری اسلامی) او پاکستان ته د غیر قانوني کډوالۍ لپاره پلورلي دي. ځانګړي راپور ورکوونکی په اندېښنې یادونه کوي چې د ماشومانو کار په دوامداره توګه مخ پر زیاتیدو دی. د ماشومانو له درېیمې برخې څخه ډیر یې، کار کوي ترڅو کورنۍ ته د خواړو په برابرولو کې له خپلو والدینو سره مرسته وکړي.[[21]](#footnote-21) د ماشومانو د کار د زیاتوالي یو لامل له کاري ځواک څخه د ښځو ایستل دي، چې پر ځای یې ماشومان کار کوي. د ښځو په مشرۍ په کورنیو کې ماشومان له زیات خطر سره مخ دي، او د یو راپور پر بنسټ چې لږ تر لږه ۳۰ سلنه د ښځو په مشرۍ کورنیو کې لږ تر لږه یو ماشوم له کوره بهر کار کوي. د اقتصادي او جنسي استثمار څخه د ماشومانو د ساتنې په برخه کې د حاکمو چارواکو ناکامي ځانګړي راپور ورکوونکی هیښمن کوي او هغه په هیواد کې د ماشومانو د حقونو د مهمو فعالینو په ملاتړ د یوې جامع ستراتیژۍ جوړولو غوښتنه کوي.
11. **د ځانګړې اندیښنې وړ نورې ډلې**

**1. قومي او مذهبي اقلیتونه**

1. حاکم چارواکي وايي چې هغوی پر ټولو افغانانو، له قومي او مذهبي شالید پرته یې، په برابر ډول حکومت کوي او دا چې ټول شمولۍ ته ژمن دي. اما، هغه قومي او مذهبي ټولنې چې ځانګړي راپور ورکوونکي ورسره خبرې وکړې، هغوی د خپل وضعیت په اړه اندېښنه څرګنده کړه چې دوه کاله وړاندې واک ته د طالبانو د راتګ راهیسې په دوامداره توګه خراب شوی دی. هغوی ادعا کوي چې د هزاره، اوزبک، ترکمن، او په نږدې وختونو کې تاجیک ټولنې او همدارنګه د شیعه، سیک، هندو، عیسويانو، احمدیه، او اسماعيلیه په ګډون، مذهبي اقلیتونه، حاشیې ته وړل شوي، او تعصب او تبعیض سره مخ دي.  زیاتره اندېښنه لري چې د برابرو حقونو او مناسب چلند لپاره د هغوی روانه تاریخي مبارزه شاته وړی، او ټولنیزې-اقتصادي نا برابرۍ لا پسې زیاتوي.
2. سره له دې چې حاکم چارواکی ادعا کوې چې دوی د ټولو افغانانو لپاره په هیواد کې امنیت تأمینوي، ځانګړی راپور ورکوونکی په منظمه توګه د اقلیتونو ډلو له غړو څخه اوري چې دوی په خپل هیواد کې د خوندیتوب احساس نه کوي.  د بېلګې په توګه هزاره ګانو ویلي دي چې هغوی، په ځانګړې توګه په هزاره مېشته سیمو کې، په دوامداره توګه د بریدونو په ویره کې ژوند کوي. د ۲۰۲۳ د جون په میاشت کې یوناما راپور ورکړ چې په ۲۰۲۲ کال کې یې د هزاره وو په وړاندې حملو کې د ۹۵ کسانو وژل کېدل او د ۲۵۰ کسانو زخمي کېدل مستند کړي. اما په ۲۰۲۳ کال کې نوموړې حملې راکمې شوي، چې کېدای شي د حاکمو چارواکو د امنیتي تدابیرو له امله وي. په هر صورت، په هزاره مېشتو سیمو کې د تعلیمي مرکزونو په نښه کولو د والدینو ترمنځ ویره پیدا کړې، چې اوس ښوونځیو ته د خپلو ماشومانو لېږلو ته نازړه دي.  سربېره پر دې، دجعفري باور لرونکي هزاره ګان د خپلو مذهبي اموراتو ترسره کولو، لکه په عام محضر کې سجده لګولو، کې له محدودیتونو سره مخ دي. هغوی په ښکاره توګه د خپل مذهبي عقیده ښکاره کولو یا څرګند کولو د پایلو څخه ویره لري. یوه مرکه کوونکي وویل، "زما ملګرو ته چې دولتي کارکوونکي دي ویل کیږي چې په تړلو لاسونو لمونځ وکړي" (چې په معمول ډول په پرانیستو لاسونو سره د هغوی د لمونځ کولو پر خلاف دی).
3. د ۲۰۲۳ کال د جولای په میاشت کې جعفري هزاره ګان او نورې شیعه ډلې په بشپړ ډول د غدیر د اختر له لمانځلو څخه محدود شوي وو، چې د هېواد په ځینو برخو کې یوه مهمه مذهبي ورځ ده. د محرم په جشنونو، چې یو بل مذهبي مراسم چې د جعفري فقهې پیروانو لخوا په پراخه کچه لمانځل کیږي، لا نور محدودیتونه وضع شول.[[22]](#footnote-22)  د دې محدوديتونو د وضاحت لپاره، د حاکمو چارواکو ویاند اعلان وکړ چې دا اقدامات، د پراخې ګڼې ګوڼې د مخنیوي، یعنې د امنیتي دلایلو لپاره نیول شوي وو، او د اقلیتونو لپاره مذهبي آزادي پر ځای ده.  حاکمو چارواکو په غزني ولایت کې د شیعه ګانو د اجتهاد دوه مرکزونه، چې د شیعه اسلام علماوو د خپلواک استدلال ځای دی، هم وتړل، چې په ولایت کې یې د هزاره او شیعه ټولنو مذهبي ازادي نوره هم محدوده کړه.
4. د هزاره او کوچیانو ترمنځ روانه شخړه دوام لري او د راپورونو له مخې حاکم چارواکي په منظمه توګه دغه شخړې په غزني، دایکندي او وردک ولایتونو کې د کوچیانو د ټولنې په ګټه حل کوي.  برسیره پردې، د کوچیانو ځینې اشخاص د هغو څارویو لکه پسونو یا غواګانو لپاره چې د جمهوري ریاست په دوره کې لمنځه تللي او یا د هغوی د خپلوانو په اړه چې په تیرو 20 کلونو کې یا له هغې وړاندې مړه شوي له هزاره ټولنو د تاوان غوښتنه کوي.  یوه مرکه کوونکي وویل، "نهه هغه کسان چې د کوچیانو په وړاندې یې طالبانو ته شکایت کړی وو، بندیان شول او یوازې د کلیو د مشرانو له مداخلې وروسته خوشې شول. " له 2021 کال راهیسې، په سرپل، دایکندي، غزني او اروزګان ولایتونو کې د کوچیانو لخوا پر کلیوالو د بریدونو دوامداره راپورونه ورکړل شوي دي. دا بریدونه تر دې حده زیات شوي چې کوچیانو څو ځله په تاوتریخوالی سره له خپلو کورونو څخه د کلیوالو د ویستلو لپاره له وسلو څخه کار اخیستل پیل کړي دي. ځانګړي راپور ورکوونکي په خاص اروزګان کې د قومي تشویشونو راپورونه ترلاسه کړي چې د هزاره ټولنو د فارمونو د تخریب او جبري بې ځایه کېدلو، او له تاوتریخوالي ډک مرګونو سبب شوي.
5. اوزبک او ترکمن ټولنې هم د ځپل کېدلو او محرومیت احساس کوي.  ځانګړي راپور ورکوونکي داسې راپورونه ترلاسه کړي چې له ۲۰۲۱ کال راهیسې په فاریاب، غور، جوزجان، مزارشریف، کابل او تخار ولایتونو کې د اوزبک او ترکمن ټولنو جبري شړل کېدل دوام لري. په زوره له خپلو کورونو او ځمکو څخه د اشخاصو شړل، د بشری حقونو نړیوال قانون له مخې منع دي.  سربیره پردې، د اوزبک ټولنو یو زیات شمیر پخواني دولتي چارواکي چې په جلا وطنۍ کې دي، د ویرې او د حاکمو چارواکو لخوا یې د کورنیو د ګواښلو له امله له خپلو کورنیو سره اړیکه نه لري.  یو مرکه کوونکي ځانګړي راپور ورکوونکي ته وویل، "د چارواکو هغه مېرمنې چې شاته پرېښودل شوې وي ځینو یې د فشار او اقتصادي ستونزو له امله ځان وژنه کړې. "
6. د 2022 کال په ډېسمبر کې حاکمو چارواکو اعلان وکړ چې د افغانستان په شمال کې د قوش تیپې کانال د کار پیل به سیمې ته له 4000 څخه ډیر کاري فرصتونه رامنځته کړي.[[23]](#footnote-23) ځانګړي راپور ورکوونکي د سیمه ییزو ټولنو له غړو څخه واورېدل چې کاري ځواک د افغانستان له جنوب څخه راوړل شوي چې ډیری یې له پښتون قوم څخه دي، چې ځایي ټولنې ته کاري فرصتونه زیانمن کوي.
7. برسېره پردې، د افغانستان په شمال کې، د اوزبکو او تاجیکو په ګډون، ټولنو د تحریک طالبان پاکستان (TTP) د غړو د مخ په زیاتیدونکي شتون په اړه اندېښنه څرګنده کړه، چې د بې ځایه کیدو ستونزې یې لاپسې زیاتې کړي. د هغوی شتون، نه یواځې تشویشونه زیاتوي بلکې همدارنګه موجوده محدودو سرچینو لکه ځمکې او اوبو په اړه او د شته کم کاري فرصتونو لپاره تقاضا زیاتوي. بدبختانه، نوموړې موضوع د شدت اخیستلو امکان لري او د پالیسیو د تغیر او تشویشونو د کمولو لپاره باید اقدام وشي.
8. اوزبک او ترکمن ټولنې لا هم وايي چې د دوی ژبې تر برید لاندې دي ځکه چې له نصاب څخه د رسمي ژبو په توګه حذف شوي دي. حاکم چارواکي دا ادعا ردوي. اما، نوموړې ټولنې، په ځانګړې توګه د ۲۰۲۳ کال د جون په ۲۲مې د ملګرو ملتونو سرمنشي ته د لیک په استولو،[[24]](#footnote-24) د نوموړې موضوع پورته کولو ته دوام ورکوي.
9. د اندېښنې وړ د اقلیتونو بله ډله بلوڅان دي چې د راپورونو له مخې یې غړي له شکنجې او اجباري تري تم کېدو سره مخ دي.

۲. **جنسي تمایل او جنسیتي هویت**

1. لیزبین، همجنسبازان، دوه جنسیته، ترانس، او نور جنسیتي متفاوت او انټر سیکس افغانان له جنسیتي کلیشو سره د عدم تطابق له امله ځورول کیږي، او د امن ځایونه نه لري.  د 2021 کال د اګست څخه دمخه، د جنسیت او جنسي پلوه متنوع افغانان، ډیر ځلي د خپلو کورنیو له داخل څخه، له تبعیض سره مخ وو. اوس هغوی په دوامداره توګه په ویره کې ژوند کوي ځکه چې د دوی په وړاندې نظریات لا سخت شوي او په وړاندې ېې تاوتریخوالی له معافیت سره ترسره کیدای شي.  ځانګړي راپور ورکوونکي د ټرانس افغانانو د توقیف کېدلو داسې راپورونه تر لاسه کړي، چې پکې د دوی عزیزان له حاکمو چارواکو څخه د دوی په اړه د معلوماتو ترلاسه کولو په اړه سخته ویره لري. لیزبین او انټر سیکس افغانان چې د ښځو په ډول تبارز کوي، د متوقع ښځینه کلیشو د عدم رعایت له امله، له جبري ودونو او د کورنۍ تاوتریخوالی له زیات خطر سره مخ دي. همجنسبازان، دوه جنسیته او ټرانس نارینه په عامه ساحه کې د تاوتریخوالی د لوړ خطر سره، او همدارنګه د مهمو خدماتو لکه طبي پاملرنې محرومیت سره مخ دي.

**۳. معلولیت لرونکي اشخاص**

1. د 2021 کال د اګست راهیسې، او د اقتصادي بحران له امله ،زیاتره هغو ادارو چې د معلولیت لرونکو اشخاصو ملاتړ کاوه، خپل خدمات بند یا کم کړي، پداسې حال کې چې معلولیت لرونکي اشخاص بشري مرستو ته د لاسرسي لپاره له سختو خنډونو سره د مخامخ کېدلو ډېر احتمال لري.[[25]](#footnote-25) د بشردوستانه چارو د همغږی دفتر پر اساس، د روغتیا په برخه کې د بودیجې د کموالي له امله ۶۰۰۰۰ معلولیت لرونکي اشخاصو د درملنې ته لاسرسی نه لري او هم محدود لاسرسی لري. برسېره پردې، ځانګړي راپور ورکوونکي داسې معلومات ترلاسه کړي چې د طالبانو معلولیت لرونکي غړي د نورو په پرتله ډیره مرسته ترلاسه کوي، پداسې حال کې چې د امنیتي ځواکونو پخواني غړي د غچ اخیستنې له ویرې خپلو مرستو ته لاسرسی وېره لري.  معلولیت لرونکې ښځې او نجونې، او هغه کسان چې د توکمیزو او مذهبي اقلیتونو له ډلو څخه دي، د کم عمر ودونو له خطرونو او د رواني روغتیا ننګونو په ګډون، د تبعیض له بېلابېلو بڼو سره مخ دي.

**۴. مهاجرین**

1. د ملګرو ملتونو د کډوالو د عالي کمیشنرۍ د راپور له مخې د ۲۰۲۱ کال له اګست میاشتې راهیسې ۱.۶ میلیونه افغانان ګاونډیو هېوادونو، تر ډېره ایران (جمهوری اسلامی) او پاکستان ته کډه شوي.[[26]](#footnote-26) ایران (جمهوری اسلامي) او پاکستان په مجموع کې د شاوخوا 5.2 ملیون ثبت شويو افغان کډوالو او د کډوالو په څیر شرایطو کې اشخاصو کوربه توب کوي.[[27]](#footnote-27) شاوخوا 160,000 د نړیوال خوندیتوب لرونکي او غوښتونکي افغانان په ترکیه کې دي،[[28]](#footnote-28) او همدارنګه غیر قانوني مهاجرین. پداسې حال کې چې ځانګړی راپور ورکوونکی د هغو هیوادونو ستاینه کوي چې د افغان مهاجرینو کوربه توب کوي، ډیری وختونه هغوی له قانوني وضعیت له ټاکل کېدو او خوندیتوب څخه بې برخې پاتې کیږي او د مهاجرت له اوږدو بیوروکراټیکو پروسو څخه باید تیر شي، چې هغوی له ځورونې سره مخامخ کېدو ته زیانمن کوي. ځانګړي راپور ورکوونکي له کډوالو څخه د هغوی د ناوړه اقتصادي وضعیت، د ژوند کولو وضعیت، ځورونې او توقیف په اړه راپورونه ترلاسه کړي دي. له افغانستان څخه لرې یو شمېر هیوادونو هم یو زیات شمېر مهاجرین قبول کړي. ځانګړی راپور ورکوونکی پر هغوی غږ کوي چې، په ځانګړي توګه د ښځو او د بشري حقونو د مدافعینو په ګډون، د هغو اشخاصو په وړاندې لا نور مسؤولیت هم واخلي چې له ځورونې او یا د ځورونې له خطر سره مخ دي.
2. **داخلي بې ځایه شوي اشخاص**
3. د 2022 کال په پای کې، افغانستان په نړۍ کې په دوهمه کچه ډېر شمېر داخلي بې ځایه شوی کسان درلودل، چې نږدې۶.۶ ملیون کسان وو. لدې ډلې ۴.۴ میلیونه یې د جګړو او تاوتریخوالو په پایله کې بې ځایه شوي او 2.2 ملیونه د طبعی افتونو له امله.[[29]](#footnote-29) په 2022 کې، د زلزلې له امله د ۱۴۷۰۰۰ کسانو د بې ځایه شویو کسانو په ګډون، د آفتونو له امله نږدې 220,000 بې ځایه شوي کسان مستند شوي. شخړو او تاوتریخوالی په ۲۰۲۲ کال کې ۳۲۰۰۰ کسان بې ځایه کړل، چې په پرتله یې په ۲۰۲۱ کال کې د بې ځایه شویو کسانو شمېر ۷۲۳۰۰۰ وه.[[30]](#footnote-30) پداسې حال کې چې ځانګړی راپور ورکوونکی د شخړې له امله د داخلی بې ځایه شویو کسانو د شمېر کمښت ته ښه راغلاست وايي، هغه په ​​غیر رسمي مېشت ځایونو کې د افغانانو د وضعیت او د اجباري شړلو د راپورونو په اړه په خپله اندېښنه بیا تأکيد کوي.
4. **اقتصادي، ټولنیز او کلتوري حقونو**
5. افغانستان لا هم یو شديد بشري بحران تجربه کوي، چې د نفوس دوه پر درېیمه برخه یې، چې نږدې 29.2 میلیونه وګړي کیږي، بشري مرستو ته اړتیا لري.[[31]](#footnote-31) د نوموړی بحران عوامل وچکالۍ، د اقلیم بدلون، او زلزلې دي چې د کمزورې حکومتولۍ او د مستقیمو پراختیایي مرستو د ځنډېدلو، او په ځانګړې توګه د نږدې نیمایي نفوس د بشپړ حذف کولو له امله لا شديد شوی دی.  په ډیرو سکتورونو او همدارنګه په نړیوالو NGOs او ملګرو ملتونو کې د افغان ښځو په کار کولو بندیز له مخکې شديد وضعیت لا پېچلی کړی.  ځانګړی راپور ورکوونکی یو ځل بیا ټینګار کوي چې په افغانستان کې د ټولو خلکو اقتصادي، ټولنیزو او کلتوري حقونه پوره کول او درناوی د حاکمو چارواکو اساسي دنده ده.  د طالبانو په پالیسیو او کړنلارو کې د پام وړ بدلون پرته - په ځانګړې توګه د ښځو او نجونو د حقونو په تړاو - د افغانستان خلک به له سختو کړاوونو څخه رنځ یوسی.
6. په دواړو کلیوالو او ښاري سیمو کې کورنی وايي چې هغوی، په ځانګړې توګه د ښځو لپاره، د کاري فرصتونو د نشتوالي، او په اقتصاد کې د نغدو پیسو کمښت، له امله د خپلو لومړنیو اړتیاوو د پوره کولو کی له ستونزو سره مخ دی چې د طالبانو د حکومتولۍ د کمزورتیا، د افغانستان د مرکزي بانک د شتمنیو د کنګل کېدلو، د ملګرو ملتونو او د امریکا د بندیزونو رژیمونو، او د نړیوالو تمویل کوونکو مرستې د کمېدو له امله یې نور هم شدت موندلی. ځانګړي راپور ورکوونکي پر غړو هیوادونو غږ کوي چې دا په پام کې ونیسي چې د بندیزونو پلي کول باید د اړینو عامه خدماتو چمتو کول، چې د ملګرو ملتونو د امنیت شورا د2664 (۲۰۲۲) پریکړه لیک سره سم د بشري حقونو څخه د ګټې اخیستنې لپاره اړین دي، له جدي خنډ سره مخامخ نه کړي. [[32]](#footnote-32)
7. داسې اټکل کېده چې د 2023 کال د می او اکتوبر میاشتو ترمنځ به 15 میلیونه افغانان  په شدت د خوړو له پلوه نا امنه وي، او کورنۍ به د خپل شته عاید 90 سلنې څخه ډیر په خوړو مصرف کړي.  اقتصادي او بشري کړکیچ ډیرې افغان کورنۍ دې ته اړ کړي چې د شرایطو د مقابلې لپاره خپل ستراتیژي ته تطابق ورکړی، لکه د طبي درملنې له اولویت څخه ویستل یا ځنډول، چې دا به په ځانګړې توګه د هغوی په روغتیا باندې اوږدمهاله شديدې اغیزې ولري. ډیرو افغانانو لا دمخه خپل خواړه بدل کړي دي ځکه چې دوی د غوښې او د لبنیاتو توان نلري، او په ځینو کورنیو کې د خوړو وختونه په منظمه توګه حذف کیږي.  لکه څنګه چې یوې مور ځانګړي راپور ورکوونکي ته یادونه وکړه: "زه پوهېږم چې زموږ د روغتیا او خواړو لګښتونو کمول او ښوونځي ته د تګ پرځای زموږ د هلکانو کار کول به د هغوی په راتلونکي اغیزه وکړي، مګر موږ بله چاره نه لرو.  موږ باید ژوندي پاتې شو."
8. ځانګړی راپور ورکوونکی یادونه کوي چې خواړو ته د لاسرسي تأمین کولو سربیره، د روغتیا سیسټم پیاوړي کول یو مهم لومړیتوب دی. د نړیوالې ټولنې او بشر دوستانه فعالینو د پام وړ ملاتړ سره سره، د روغتیا سیسټم د ناکافي زیربناوو، خورا لږ شمېر روغتیایی کارکوونکو، او غیر منتظره عملیاتي چاپیریال له امله کمزوری دی.[[33]](#footnote-33) ځانګړی راپور ورکوونکی یو ځل بیا ټینګار کوي چې دا د حاکمو چارواکو مسؤولیت دی چې مناسب روغتیایی سیسټم ته لاسرسی تأمین کړي. د روغتیا تاسیساتو د زیربناوو د بهبود په ګډون، د اوږد مهاله حل لارو لپاره نړیوالې پانګونې ته اړتیا ده.
9. د ناکافي روغتیایي خدماتو سربیره، افغانان روغتیایی خدمتونو ته د لاسرسي په برخه کې له نورو خنډونو، په ځانګړې توګه د لګښت له امله او د فزیکي لاسرسي ستونزو، سره هم مخامخ دي.  د روغتیایی خدماتو لګښتونه پداسې حال کې ډیر شوي چې کورنۍ خپلې محدودې بودیجې نورو اړینو توکو لکه خوراکي توکو او تېلو ته ځانګړې کوي. ځانګړی راپور ورکوونکی د کورنیو لخوا د هغه تمایل په اړه اندېښمن دی چې د نجلۍ په پرتله هلکان ژر روغتیایی خدمتونو ته وړي.[[34]](#footnote-34)  اقلیمي حوادث، لکه وچکالۍ او سېلابونه، د محدودیت وضع کوونکو پالیسیو سره، لکه د محرم اړتیا، په ګډه طبي خدماتو ته فزیکي لاسرسي باندې  اغیزه کوي.  د ۲۰۲۱ کال راهیسې ګڼ شمېر روغتیايي متخصصین له هېواده وتلي او له شپږم ټولګي وروسته د نجونو پر زده کړو بندیز به د ښځینه ډاکټرانو او نورو روغتیايي کارکوونکو موجودیت نور هم کم کړي.  د وخت په تېرېدو سره به دا د دې لامل شي چې لومړنۍ روغتیایی پاملرنې په بشپړ ډول د ښځو او نجونو لپاره شتون ونلري.  د مخنیوي وړ داسې مړینې او ناروغۍ به وي چې ممکن د ښځو جنسیتي وژنه وګڼل شي، چې مسؤولیت به یې حاکمو چارواکو ته راجع کیږي چې په وړاندې یې باید دوي ځواب ورکړي.
10. ځانګړی راپور ورکوونکی اندېښمن دی چې راتلونکی ژمی ممکن د افغانانو لپاره یو ناورین وي. د افغانستان ټولنیز اقتصادي لرلید ۲۰۲۳ راپور پر بنسټ په ​​افغانستان کې د یخې هوا له امله مرګ ژوبله، په ځانګړې توګه د هېواد د بې وزلو وګړو لپاره، د لومړنیو خدمتونو د نشتوالي، او همدارنګه د کورونو ټیټ کیفیت له امله، چې یو ډېر شمېر یې په خېمو کې اوسي چې ځینې یې له خپلو ځایونو د شړل کېدلو له امله هلته اوسي، کومه غیر عادي خبره نه ده. ناوړه اقتصادي وضعیت، د بشری مرستو د کمښت، نامناسبه حکومتوالي او د ښځو او نجونو په وړاندې سخت تبعیض، له وړاندې خراب وضعیت لا پسې خرابوي.
11. ځانګړی راپور ورکوونکی یادونه کوي چې د طالبانو لخوا د ښځو پر زده کړو، کار موندنې او د تګ راتګ په آزادی باندې لګول شوي محدودیتونه به د کورني نا خالص تولید ـ‏(GDP) په اوسني کچه خورا جدي اغیزه وکړي، او د کورنیو د عایداتو په راټیټېدو سره به راتلونکې اقتصادي وده زیانمنه کړي.  لکه څنګه چې د UNDP د ۲۰۲۳ د افغانستان د ټولنیز اقتصادي لرليد په راپور کې وړاندې شوي، د یونیسف اټکل څرګندوي چې یوازې د یو کال لپاره  له زده کړې څخه نجونو محروموالی به په GDP کې د 500 ملیون ډالرو  په اندازه اقتصاد ته زیان ورسوي، او د نجونو په تعلیم کې عمری  کمی پانګې اچونې په جریان کې به د ۱،۳ ملیارد امریکایي ډالرو په اندازه GDP ته زیان ورسوي. په ښځو باندې محدودیتونو لا دمخه په مرستو رسولو اغیزه کړې او په نړیوال تمویل کې د پام وړ کمښت لامل شوی. د 2023 بشر دوستانه غبرګون پلان په تیر کال کې د ورته وخت په پرتله خورا لږ تمویل ترلاسه کړی. ځانګړی راپور ورکوونکی د نړیوالې ټولنې سره په باور او همکارۍ باندې د جنسیتي مسایلو په اړه د طالبانو د چلند اغیزې روښانه کوي، او پورته راپور پر بنسټ یادونه کوي چې نړیوالې مرستې نه یوازې د خلکو ژوند ژغوري بلکې د کار او معیشت فرصتونو په رامنځته کولو کې هم مرسته کوي چې هر کال میلیونونو افغانان ته ګټه رسولی شي.
12. د نړیوال بانک معلومات د انفلاسیون کمښت، افغانیو د پیسو ارزښت لوړېدل او د خوراکي توکو په تولید کې ښه والی په ګوته کوي. د کال په لومړۍ برخه کې د عوایدو راټولول 45 ملیارد افغانیو (نږدې ۵۲۳ میلیونه امریکايي ډالرو) ته رسېدلي، چې د اټکل له مخې 8 سلنه زیاتوالی ښيي چې په عمده توګه په سرحدونو او سوداګریو د مالیاتو د زیاتوالي له امله دی.[[35]](#footnote-35) ځانګړي راپور ورکوونکي اما یادونه کوي چې  عادي افغانان د نرخونو له ثبات سره سره، په ځانګړي ډول کار د نشتوالي له امله د نغدو پیسو د کمښت په دليل کور ته د خوراکي توکو په برابرولو کې لا هم له ستونزو سره مخ دي.  د ۲۰۲۳ اپرېل میاشت کې د پیسو د ایستلو د محدودیت د کمولو با وجود، په بانکونو کې د شته پیسو کمښت، د بانک نوټونو د خراب کیفیت او بانکونو ته د زیاتې ګڼې ګوڼې له امله د لاسرسۍ په برخه کې افغانان له ورځنیو ستونزو سره مخ دي.  ځانګړی راپور ورکوونکی یادونه کوي چې مرکزي بانک (DAB)، په عمده توګه د افغانیو په چاپ کولو کې  ناتوانۍ او د بهرنیو شتمنیو کنګل کیدل د خنډ له امله، د اقتصادي پیښو د اغیزمن کولو د وړتیا یو برخه له لاسه ورکړې.
13. ځانګړی راپور ورکوونکی خبرداری ورکوي چې د کمزوري اقتصادي وضعیت او د بې وزلۍ لوړې کچې ته په پام سره ملیونونه افغانان د اوږدمهاله بې وزلۍ په جال کې د راګيرېدو د لوی خطر سره مخ دی.  د طالبانو چارواکي له کوچنیو سوداګریو څخه تعرفې راټولوي او پداسې حال کې د غیر رسمي اقتصاد د تنظیم کولو هڅې کوي. په رسمي اقتصاد باندې محدودیتونو تجارتونه د  "حوالې" له لارې پیسو لیږد سیسټم کارولو ته اړ کړي چې د شفافیت د نشتوالی او د مالیاتو د مخنیوی د زیاتوالي سبب ګرځی.  په دې توګه د رسمي بانک دارۍ او مالي سیسټم سمدستي بیا رغولو او ملاتړ ته اړتیا ده.  د اوسني اقتصادي زوال د مخنیوي لپاره د حاکمو چارواکو وړتیا د دوی په دې لېوالتیا کې ده چې د ښځو او نارینه وو مساوي ارزښت ته درناوي لپاره خپلې پالیسۍ بدلې کړي او د ادارو په بهبود پانګونه وکړي چې وکولی شي د اوږد مهاله دوامداره اقتصادي او ټولنیزې ودې سره مرسته وکړي.
14. ځانګړی راپور ورکوونکی، د افغانستان د اقتصاد د ثبات د مرستې د ځانګړو تادیاتو په موخه، د افغانانو لپاره د وجهي صندوق د تأسیس مثبت پرمختګ یادونه کوي، چې په کې د متحده ایالاتو لخوا د 3.5 ملیارد ډالرو په اندازه کنګل شوې زېرمې ګډون.[[36]](#footnote-36) اما، ځانګړی راپور ورکوونکی د فنډونو په تادیه کولو کې د ځنډ په اړه اندېښمن دی او د پولي پالیسۍ د اجرا کولو لپاره د DAB وړتیا پیاوړي کولو لپاره د نوموړو تادیاتو پر اهمیت ټینګار کوي.  دا مهمه ده چې دا فنډ په خصوصي سکتور ولګول شي تر څو د اقتصاد دا برخه بیا را ژوندي شي ځکه چې په بشري مرستو باندې درنده تکیه د دوام وړ نه ده.
15. کار او کار موندنې ته د ښځو پر لاسرسي محدودیتونه په سیمه ییزو نادولتي موسسو، په ځانګړې توګه د ښځو په مشرۍ نادولتي موسسو، باندې ناوړه اغیزه لري. پر دې سربېره، د کورنیو ښځینه غړي په کلکه د ښځینه بشر دوستانه کارکوونکو سره، چې د کلونو راهیسې یې ښځو، ماشومانو او حاشیې ته شویو ډلو لپاره خدمتونه او مرستې وړاندې کړي، اړیکه غوره ګڼي، او د کار موندنې محدودیتونه په میلیونونو اړمنو افغانانو باندې منفي اغیزه کوي.
16. ځانګړي راپور ورکوونکي داسې تورونه ترلاسه کړي چې د ټولنې مشران د "ارتباطي کسانو" په توګه کار کوي او دا چې مرستې له هغو چې ډېر اړمن دی څخه را ګرځول کېږي.  دا هم یاد شول چې ځینې ډلې لکه پخواني حکومتي چارواکي او پوځي کسان د طالبانو د سیمه ییزو مشرانو له خوا د غچ اخیستنې له وېرې په لستونو کې د خپلو نومونو له شامل کولو وېره لري. د بشر دوستان پرسونل، شتمنیو او تاسیساتو په وړاندې د تاوتریخوالی په ګډون، داسې راپورونه هم شته چې د بشر دوستانه مرستو په رسولو کې مداخله کېږي.
17. ځانګړی راپور ورکوونکی د تریاکو د تولید کمولو لپاره د حاکمو چارواکو لخوا د هڅو یادونه کوي؛ اما، هغه د یو زیات شمېر افغانانو څخه شواهد ترلاسه کړي چې د فقر، د خوړو نشتوالی، بیکارۍ، رواني روغتیا ستونزو او مخدره توکو ته د اسانه لاسرسۍ له امله په مخدره توکو اتکا لا هم یوه زیاتېدونکې ستونزه ده.  نوموړې موضوع ته د حل لپاره د حاکمو چارواکو تګلاره خشنه دی، چې په کې په خپل سري توګه نیول، منزوی کول، او محدوده درملنې برخه لري، چې په ټولنه کې د ټولنیزې بدنامۍ سبب ګرځي.  حاکم چارواکي باید ارزانه او باکیفیته روغتیایی خدماتو ته د لاسرسی د تأمین لپاره د تر ټولو زیاتو ممکنه منابعو په ځانګړي کولو سره د خلکو د روغتیا د حق ساتنه، درناوي، او تأمین کړي، چې پدې کې د مخدره توکو هر اړخیز مخنیوی او درملنې ته لاسرسي ګډون لري.
18. ځانګړي راپور ورکوونکي یادونه کوي چې د غړو هیوادونو لخوا په هیواد کې د تروریزم سره د مبارزې د بحران د حل لپاره هر ډول هڅې د بشري حقونو بشپړ تحلیل ته اړتیا لري چې یوه مهمه برخې یې د اقتصادي، ټولنیزو او کلتوري حقونو د رعایت اغیز دی. ځانګړی راپور ورکوونکی، د اوږد مهاله ټولنیز او اقتصادي ثبات سره د مرستې په ګډون، د هغو شرایطو د مخنیوي اهمیت په ګوته کوي چې تاوتریخوالي او افراطیت ته وده ورکوي. په افغانستان کې د بې وزلۍ د لوړې کچې، ټولنیز-اقتصادي محرومیت او نا برابرۍ په څیر مسایلو ته د رسیدګي په ګډون، له دوامداره هڅو پرته د نړیوالو امنیتي اهدافو لاسته راوړل به ناشونې وي.

**کلتوري حقونه**

1. کلتوري حقونه د بشري حقونو یوه نه بېلېدونکې برخه ده، او له هغوی انکار کول د کلتوري میراث، تنوع ته درناوي، ټولنیز انسجام، پوهې ته د لاسرسي او د بیان د ازادۍ د لاسه ورکولو لامل کېدای شي. په ۲۰۰۱ کال کې د طالبانو له نسکورېدو وروسته، هنر او موسیقي، چې ځينې یې قرنونه عمر لري، په هیواد کې وده وکړه. افغان موسیقي کارانو او سندرغاړو فرصت پیدا کړ چې په راډیو او ټلویزونونو څرګند شي، او د نارینه او ښځینه موسیقي کارانو سره د "افغان ستوري" په څیر تلویزیوني خپرونو کې برخه واخلي. دوی د موسیقۍ کنسرتونه ترسره کړل او د واده په محفلونو او نورو مراسمو کې یې موسیقي وغږوله. نوموړې لاسته راوړنو د 2021 په اګست کې د طالبانو د واک د بیا ترلاسه کولو وروسته بېرته مهار شوي.
2. طالبان موسیقي د اسلام خلاف بولي او په دې باور دي چې د انسان غږ باید د خدای په حمد او ثنا په اړه پورته شي. د 2023 په جون میاشت کې، د امر بالمعروف او نهی عن المنکر وزارت په کابل کې د ودونو په محفلونو کې پر موسیقۍ بندیز ولګاوه. د موسیقۍ او هنر په وړاندې د حاکمو چارواکو عدم زغم موسیقي کاران او هنرمندان د هغوی د پېژندل شویو څیرو په توګه له ګواښونو، برید، نیولو او توقیف سره مخ کړي دي. د دې خطرونو د کمولو لپاره زیاتره هنرمندان او موسیقي کاران یا پټ شوي یا له هیواد څخه وتلي دي. هنرمندان، موسیقي کاران او سندرغاړي له مالي، احساساتي او رواني ستونزو سره مخ دي. زیاتره یې د ژوندي پاتې کیدو وسیلې په توګه، د ټیټ عاید کارونو لکه ترکاڼۍ، د بوټونو جوړولو، د دویم لاس پلور، او د ورځې مزد دندو لکه رنګمالي ته اړ شوي دي. پدې مورد کې یو مثبته استثنا د موسیقي ملي اکاډمۍ ده ، کوم چې پرتګال ته کډه شوې او په دې وروستیو کې یې په جینیوا کې د بشري حقونو شورا کې د کنسرت په ګډون، په بهر کې د کنسرتونو جوړول بیا پیل کړي.
3. په ۱۹۹۰ لسیزه کې طالبانو د خپلې واکمنۍ پر مهال په بامیانو کې د بودا مجسمې، چې هغوی بت پرستي ګڼله، ړنګې کړې، په ملي موزیم کې یې د کلتوري میراث مهم اثار یې ویجاړ کړل، او د موسیقۍ په ګډون یې کلتوري کارونه منع کړل. وروسته له هغه چې طالبانو د ۲۰۲۱ کال په اګست میاشت کې د هېواد واک تر لاسه کړ، راډیو او تلویزون هغه موسیقي خپروي چې د حاکمو چارواکو له خوا تایید شوی وي، چې په عمل کې د مذهبي شعارونو او ورته منځپانګو غږولو په مانا ده. نوموړې ډلې د افغانستان د موسیقۍ په ملي انستیتیوت کې د موسیقۍ د وسایلو په ګډون، هنري انځورونه او اثار په فزیکي توګه ویجاړ کړي دي. سربیره پردې، د موسیقي وسایلو درلودل منع دي او هغه موسیقي کاران او هنرمندان چې له وسایلو سره و موندل شي، د وهلو، څپېړې وهلو او ځورولو په ګډون، په منظمه توګه د خلکو په وړاندې شرمول او مجازات کیږي. په پایله کې، موسیقي کارانو د خپلو وسایلو له مینځه وړلو او ټوټو پټولو ته یې مخه کړې. د جولای په وروستیو کې طالبانو په هرات کې د زرګونو ډالرو په ارزښت د موسیقۍ وسایل وسوځول. د دې کار لپاره هغوی دا ادعا وکړه چې دا وسایل هغه څه چې طالبان یې "اخلاقي فساد" بولي هڅوي.[[37]](#footnote-37)
4. ځانګړی راپور ورکوونکی د هغه ښځینه انځورګرانو او مینیاتورانو په اړه هم اندېښنه لري چې د ګواښونو، سانسور، بندیزونو او محدودیتونو سره مخ دي. په کابل کې د ښځو تر مشرۍ لاندې ټولې ګالرۍ او هنري ښوونځي تړل شوي دي، او د نارینه وو لپاره یو محدود شمېر پرانیستې پاتې دي. هغه ګالري چې اوس هم کار کوي، د طالبانو د ځپلو له وېرې او د پیسو د نشتوالي له امله ورته لږ شمیر خلک کتلو ته ورځي. دې وضعیت نه یوازې د هنرمندانو او موسیقي کارانو پر عاید او معیشت اغیزه کړې بلکې د هغوی د هنري شوق د اظهارولو پر ازادۍ یې هم اغیز کړی. افغانستان د بشري حقونو د نړیوالو میثاقونو، په ځانګړې توګه د مدني او سیاسي حقونو نړیوال میثاق، غړی دی، او ځانګړی راپور ورکوونکی له حاکمو چارواکو غوښتنه کوي چې د هنرونو له لارې په ګډون، د هر ډول معلوماتو او نظریاتو د غوښتلو، ترلاسه کولو او خپرولو د ازادۍ لپاره فضا پرانیزي.

**ورزش**

1. د ورزش کولو حق[[38]](#footnote-38) له تبعیض پرته هر چاته په فزیکي فعالیت، تفریح، ​​او رقابتي ورزشونو کې د برخه اخیستلو حق خوندي کوي. په افغانستان کې د واک د بیا ترلاسه کولو راهیسې، طالبانو په سیستماتیک ډول ښځې او نجونې د ورزش کولو له حق څخه محرومې کړي، او په دې توګه یې هغوی د ورزش له فزیکي او رواني روغتیایي ګټو څخه محرومې کړي. یوازې هغه ښځې چې طبي سند ولري چې واضح کړي د روغتیایي مسایلو لپاره ورزش ته اړتیا جیم ته د تګ اجازه لري. ښځې نور د ځغاستې او ساده منډو وهلو اجازه نه لري، او د نږدې نارینه خپلوانو د شتون اړتیا حتی د ساده قدم وهلو لپاره هم بیرون وتل خورا ستونزمن کوي.
2. په سلګونو ښځینه ورزشکارانې د مستقیمو ګواښونو او لدې ویرې له امله چې د عامه پروفایلونو له امله به د غچ اخیستنې هدف وګرځي له هیواده وتلي، او نورې یې د وتلو لپاره بې صبره دي. د افغانستان د ښځو د فوټبال ټیم، لکه د یو څو نورو ښځینه او نارینه ورزشکارانو په څیر، توانېدلي چې په جلا وطنۍ کې بیا تنظیم او لوبې ته دوام ورکړي. اما، نوموړي کار له کورنیو څخه د هغوی د جلا کیدو، او خپل هیواد ته د بیرته راستنېدو د ناتوانۍ په درنه بیه تمام شوی.
3. **پایله**
4. د افغانستان د اسلامي جمهوریت له ړنګېدو دوه کاله وروسته، په افغانستان کې د بنسټیزو بشري حقونو او آزادیو څخه انکار په شدت سره دوام لري او حاکم طالب چارواکي د ټولنې "پاکولو" او له شریعت او افغاني دود څخه ددوی د تعبیر سره سم حکومتولۍ لپاره خپلې هڅې زیاتوي. د "اصلاح شوي" طالبانو مفکوره غلطه ثابته شوه. د ښځو او نجونو حقونه تر ټولو سخت ځپل کیږي. د شپږم ټولګي څخه پورته نجونو او ښځو ته له زده کړو انکار، چې "مؤقتي" معرفي شوی وو، اوس خپل درېیم کال ته داخل شوی او د نورو بندیزونو سره لکه د بیلګې په توګه، عامه پارکونو، جیمونو، حمامونو او په دې وروستیو کې د سینګارتونونو په بندیزونو سره په اغیزمنه توګه دایمي شو. هزاره شیعه ګان او نورې محرومې ډلې په زیاتیدونکي توګه حاشیې ته وړل شوي او زیانمننونکی دي. د "عمومي بخښنې" په اړه د طالبانو اعلان شوې ژمنه په جدي توګه د زیات شمېر غیر قضايي وژنو، خپل سري توقیفونو، شکنجې او ناوړه چلند له امله تر پوښتنې لاندې راغلی دی. د اختلاف ځپل زیات شوې او مدني او رسنیز چاپېریال په تنګېدو دی. د قصاص او حدود مجازاتو کارول د قانون د حاکمیت پر ځای د ډار په واسطه د حاکمیت د پیاوړتیا لپاره کار کوي. د واک څخه په خپل سري ناوړه استفادې څخه ارزونه او ځواب ورکول کم دی. عدالت ته رجوع ډېر محدوده ده او د هغو ښځو او نجونو لپاره چې په زیاتیدونکي توګه د اجباري ودونو او د تاوتریخوالي د نورو ډولونو قربانیان دي، بیخي شتون نلري. د نفوس د غټې برخې فزیکي او رواني روغتیا ته، چې لا دمخه د څلورو لسیزو وسله والو جګړو له امله اغیزمنه شوي، عواقب جدي دي.
5. د نوموړو ننګونو سربېره (او همدارنګه د هغوی لپاره)، ځانګړی راپور ورکوونکی هیواد ته د لاسرسي، له حاکمو چارواکو سره د هغه دوامداره ښکیلتیا او د دولت لخوا د نړیوالو بشري حقونو تړونونو پېژندلو هرکلی کوي او ستاینه کوي. دا مهمه ده چې طالب چارواکي په مکرر ډول خپلو بشري حقونو مسؤولیتونو او نیمګړتیاوو ته متوجه شي او د نوموړو نیمګړتیاوو د حل کولو لارښوونې ورته وړاندې شي او یادونه ورته وشي چې د سرغړونو په وړاندې به د حساب ورکولو مسؤل وي. ځانګړی راپور ورکوونکی د نړیوالې ټولنې له غړو غوښته کوي چې له طالبانو سره د لیدنو پر مهال د بشری حقونو اندېښنې او مسؤولیتونه په منظم ډول مطرح کړی او دا ورته څرګنده کړي چې د بشری حقونو په برخه کې پرمختګ د ډېرو نورو مسایلو د بحث لپاره یو پیش شرط دی. په هرصورت، ځانګړی راپور ورکوونکی یادونه کوي چې بشري حقونه د معیاري اصولو یوه بنسټیز ټولګه ده، او د نړیوال رسمیت پېژندې لپاره د معامله کولو وسیله نه ده. د حاکمو چارواکي لخوا په نورو برخو لکه امنیت، له فساد او مخدره توکو پر ضد د مبارزې او د اقتصاد د مدیریت، د لاسته راوړنو هر ډول ادعا ګانې د بشري حقونو د سختو سرغړونو، په ځانګړې توګه د افغانستان د نیمایي نفوس په وړاندې د دوی د سیستماتیک تبعیض له امله تر سوال لاندې راځي. د تلپاتې سولې او امنیت د تأمین لپاره، د افغانستان په څیر متنوع هیواد باید د ریښتیني ټول شموله، مشارکتي اصولو سره سم اداره شي، چې د بشري حقونو او د ټولو اتباعو د برابرۍ او عزت ته درناوي پر بنسټ ولاړ وي.
6. **سپارښتنې**
7. ځانګړی راپور ورکوونکی په خپلو تېرو دریو راپورونو کې پر وړاندې شویو سپارښتنو ټینګار کوی:
8. **ځانګړی راپور ورکوونکی حاکمو چارواکو ته سپارښتنه کوي چې**:

ا. د لاندې لارو په ګډون، د تبعیض هغه پالیسۍ او لارښوونې چې د ښځو او نجونو حقونه او بنسټیزې آزادۍ محدودوي په بیړني ډول لغو، او د بشري حقونو د نړیوالو سندونو سره سم چې د افغانستان لخوا تصویب شوي، ټول بنسټیز بشري حقونه، د ښځو او نارینه وو د برابرۍ په پېژندلو، بېرته تأمین کړئ:

1. په سمدستي توګه د شپږم ټولګي څخه پورته د ښځو او نجونو په زده کړو د بندیز لرې کول او د داسې یو نصاب سره چې نړیوال معیارونه رعایت کوي د ټولو ماشومانو لپاره د ښوونځیو پرانیستل،
2. په سمدستي توګه په ملګرو ملتونو، نادولتي موسسو، ملکي خدمتونو، قضا او نورو سازمانونو او سوداګریو کې د ښځو د کار کولو حق بیرته تأمین کول،
3. د پرېکړو نیولو په ټولو هغو پروسو کې د هغوی پر ژوند اغېز لري، د ټولو مذهبي او توکمیزو ډلو څخه د ښځو او نجونو برابر استازیتوب او مانا لرونکي ګډون تأمین کول،
4. ټولو ښځو او نجونو ته د تګ راتګ ازادۍ، او د ورزش او کلتوري فعالیتونو د اشتراک د حق په ګډون د تفریح ​​حق تأمین کول،

ب. د ښځو لاریون کوونکو او بنديانو د قضیو په ګډون، د ښځو پر وړاندې د تاوتریخوالي د قضيو د مخنيوي او څېړلو لپاره تدابیر ونیسئ، عاملین یې محاکمه کړئ او د خسارې جبران ورکړئ،

ج. د ښځو په وړاندې د تاوتریخوالي د منع قانون بیرته برحال کړئ،

د. د رواني، جنسي او حاملګۍ روغتیايي خدماتو په ګډون، په ټول افغانستان کې با کیفیته روغتیایی خدمتونو ته د ښځو او نجونو لاس رسی تأمین کړئ،

ه. له اجباري کار او قاچاق د قرباني کیدو څخه د مخنیوی په موخه د ماشومانو وضعیت ته رسیدګي وکړئ، او د ناوړه دودونو لکه د ماشوم ودونو او بچه بازي د مخنیوي لپاره اغیزمن ګامونه پورته کړئ،

و. د یو هدفي تګلارې او یو هر اړخیزه او جامع ستراتيژي چې د ځمکنیو ماینونو او د جګړې د پاتې شونو چاودیدونکو توکو څخه د ملکي تلفاتو د پای ته رسولو هدف ولري او د مخنیوي تدابیرو په اړه د ماشومانو او ټولنو د روزلو له لارې، د ځمکنیو ماینونو او د جګړې د پاتې شونو چاودیدونکو توکو په وړاندې د هڅو په مضاعف کولو، د ماشومانو د ژوند، امنیت او سلامتیا خوندیتوب تأمین کړئ

ز. د لاندې لارو په ګډون، د توکمیزو او مذهبي اقلیتونو لپاره شمولیت او عدم تبعیض خوندي او وده ورکړئ:

1. په چټکۍ سره د هغو قوانینو، پالیسیو، یا کړنو لغوه کول چې د توکمیزو او مذهبي اقلیتونو ډلو پورې اړوند اشخاصو سره تبعیض کوي
2. د جبري شړلو یا د ملکیتونو یا فارمونو ویجاړولو په څېر د تبعیض او تاوتریخوالی پای ته رسول او مخنیوی کول، او د نوموړو ټولنو د عبادت ځایونو او تعلیمي موسسو امنیت تأمین کول
3. د پرېکړو نیولو په ټولو هغو پروسو کې چې په مستقیم ډول د هغوی په ژوند اغېز لري، د توکمیزو او مذهبي اقلیتونو ډلو بشپړ او مانا لرونکی استازیتوب تضمین کول

ح. مدني ټولنو او رسنیو لپاره له خنډونو او ګواښونو پرته د فعالیتونو د ترسره کولو لپاره د یو مناسب چاپیریال چمتو کولو په ګډون، د بیان د آزادۍ او معلوماتو ته د لاسرسي د تضمین لپاره ټول اړین اقدامات ترسره کړئ ؛ د دوی په وړاندې د ګواښونو او بریدونو قضیو تحقیق وکړئ او عاملین یې د نړیوالو معیارونو سره سم محاکمه کړئ،

ط. ټول هغه کسان چې د بیان، ټولنې او مسالمت آمیز غونډې د ازادی حقونو د کارولو په تور نیول شوي دي، په سمدستي ډول او له شرط پرته خوشې کړئ،

ي. ژوند او امنیت ته د هر ډول عامل له لوري له ګواښونو څخه د ټولو افغانانو ساتنه وکړئ او د نړیوالو معیارونو سره سم د توکمیزو او مذهبي ټولنو لکه هزاره، شیعه، صوفي او سیکانو په وړاندې د بریدونو لپاره د تحقیقاتو او حساب ورکونې لپاره اقدامات ترسره کړئ

ک. د خپل سرو نیولو او توقیف، د جبري تري تم کېدو، غیر قضایي وژنو، شکنجې او ناوړه چلند څخه مخنیوی وکړئ او ټولو هغو قضیو په اړه یې چې د چارواکو له لورې یا د چارواکو په نمایندګۍ ترسره شوي وي په چټک او بشپړ ډول تحقیقات وکړئ، او د نړیوالو معیارونو او عادلانه محاکمې اصولو سره سم یې عاملین مجازات کړئ،

ل. د شکنجې او نورو ظالمانه، غیر انساني یا سپکاوي کوونکي چلند یا مجازاتو پروړاندې د کنوانسیون د 1 مادې سره سم، شکنجه په ښکاره ډول منع کړئ،

م. ټول غیر رسمي توقیف ځایونه لغوه کړئ او په سمدستي ډول هغه کسان چې هلته بندیان دي خوشې کړئ،

ن. عمومي اعلان شوې بخښنې ته په بشپړه توګه درناوی وکړئ او د مدني ټولنې د غړو او پخوانیو دولتي او امنیتي چارواکو په وړاندې د هر ډول غچ اخیستنې مخه ونیسئ،

س. د افغانستان د راتلونکي د ټاکلو لپاره د جنسیت، توکم او مذهب له اړخه ټول شموله د ټولنې پر بنسټ د پخلاینې بین الافغاني بهیر رامنځته کړئ، چې پکې د داسې نوي قانوني چوکاټ ګډون ولري چې د خلکو هیلې، او ددوی تاریخي، ټولنیز او کلتوري وضعیت منعکس کړي او د ښځو او نجونو په ګډون، د هغوی ټول بشري حقوق خوندي کړي او د بشري حقونو جدي سرغړونو او جرمونو په وړاندې حساب ورکونه تضمین کړي،

ع. په افغانستان کې د بشري حقونو د وضعیت په اړه د ځانګړي راپور ورکوونکي، د بشري حقونو لپاره د ملګرو ملتونو د کمیشنرۍ له دفتر، د بشري حقونو د شورا د کنوانسیونونو د پلی کولو کمېټو او د ځانګړو پروسیجرونو په ګډون، د بشري حقونو د نورو میکانیزمونو، او همدارنګه یوناما سره همکارۍ ته دوام ورکړئ او دا همکاري لا پیاوړې کړئ.

1. **ځانګړی راپور ورکوونکی نړیوالې ټولنې او غړو هیوادونو ته سپارښتنه کوي چې:**

ا. له حاکمو چارواکو سره په تعامل کې د بشري حقونو او بشردوستانه اصولو پر اساس یو واحده تګلاره خپله کړئ،

ب. په هیواد کې دننه او بهر مېشتو افغان ښځو سره د شریکانو په توګه مشوره وکړئ ترڅو د پالیسۍ لومړیتوبونو او پرېکړه نیولو کې یې مشوره شامله شي،

ج. له حاکمو چارواکو سره د تعامل یا افغانستان ته د سفر په پلاوو کې د جنسیت توازن او په ټولو بحثونو کې د ښځو او نارینه وو مساوي حقونو ته د درناوي په ګډون د بشري حقونو معیارونو د رعایت تأکيد تأمین کړئ،

د. د افغانانو د بشري حقونو د ودې او ساتنې په موخه چې د بشردوستانه غبرګون مرکزي برخه ده، په ځانګړې توګه د کافي خوراکي توکو او په مناسب معیار د ژوند، روغتیا، کار، تعلیم او حقوقي خوندیتوب حقونو لپاره، د بشري غبرګون پلان ته د مرستو په زیاتولو سره، د کافي منابعو تخصیص تأمین کړئ

ه. د بشري حقونو مدافعینو، په ځانګړي توګه هغوی چې د ښځو او نجونو د حقونو لپاره کار کوي او په هیواد کې دننه او بهر د افغان رسنیو او د رسنیو د دادخواهۍ له بنسټونو څخه ملاتړ کوي لپاره د څو کلن انعطاف پذیر تمویل په ګډون، د فنډ ورکولو ساحه یوازې له بشردوستانه تمویل څخه پراخه کړئ ترڅو هغو کارونو ته پکې سیاسي او مالي ملاتړ شامل شي چې د بشري حقونو درناوی ته وده ورکوي لکه د ښځو او انجونو لپاره عدالت ته لاسرسی او د ماین پاکۍ د پوهاوي پروګرامونه، چې په ځانګړي ډول د ماشومانو ساتنه کوي.

و. د بشري مرستو په پلان جوړولو، پرېکړو نيولو، وړاندې کولو او څارنه کې، د ښځو په ګډون، د ټولو ډلو مانا لرونکي ګډون د تضمین میکانیزمونه تقویه کړئ؛ او محرومو ډلو ته په لومړیتوب ورکولو، د ښځو د کارکوونکو په وسیله، د نوموړو بشري مرستو عادلانه وېش تأمین کړئ، او د مرستو د انحراف د مخنیوي او کشف لپاره تدابیر تقویه کړئ او مالي راپور ورکولو روڼتیا زیاته کړئ

ز. د نړیوالو بشري حقونو او بشردوستانه قوانینو د رعایت د تأمین په موخه د نړیوالو بندیزونو د رژیم د بشردوستانه معافیت په پلی کولو سره د اقتصاد د بیا رغولو لپاره اقدامات وکړئ،

ح. د بهرنیو زیرمو په هر ډول خوشې کول لپاره تضمین واخلئ چې نوموړی فنډ مرکزي بانک دارۍ او بشردوستانه فعالیتونو لپاره چې ټول افغانانو ته ګټه رسوي ځانګړې کېږي.

ط. په نورو هیوادونو کې له خطر سره مخ افغانانو ته د خوندي بیا مېشتېدو اسانتیاوو برابرولو ته دوام ورکړئ؛ او د ځانګړي راپور ورکوونکي د پخواني ګډ راپور د سپارښتنې سره سم، د جنسیتي ځورونې د دلیل په ګډون، د افغان مهاجرینو منل زیات کړئ،

ي. د بشري حقونو موسسو د تمویل کولو په ګډون چې افغان مهاجرین حمایت کوي، په کوربه هیوادونو کې د افغان کډوالو د بشري حقونو خوندیتوب او هغوی ته حقوقي، فزیکي، او کافی اقتصادي امنیت د ورکړې، تعلیمي او روغتیايي خدمتونو ته لاسرسي، او په عزت سره چلند کېدل، تأمین کړئ،

ل. د افغانستان په جګړه کې د ټولو اړخونو لخوا د تیرو او اوسنیو سرغړونو په اړه له نړیوالو تحقیقاتي او حساب ورکولو میکانیزمونو ملاتړ وکړئ او په کورنیو قضايي حوزو کې د نړیوال قضایی صلاحیت د کارولو له لارې د حساب ورکونې پروسې پیل کړئ

۸۴. **ځانګړی راپور ورکوونکی ملګرو ملتونو ته سپارښتنه کوي چې:**

ا. له افغان اړخونو سره د سیاسي، بشردوستانه او تخنیکي تعاملاتو په ګډون، ټولو تعاملاتو لپاره د بشری حقونو پر بنسټ او جنسیت شموله تګلارې خپلول تأمین کړئ؛

ب. په خوندي ډول د افغان ښځو په کار ګومارلو او د کارمندانو ترمنځ د توکمیز تنوع تأمین ته ژمن اوسئ

1. پلان جوړونه، پروګرام جوړونه، دادخواهي، او د پالیسۍ لومړيتوبونو، د ښځو او بېلابېلو قومونو د افغانانو او مدني ټولنو د پیاوړي ګډون پر بنسټ غني کړئ،
2. له ځانګړو پروسیجرونو ماموریت لرونکو، د کنوانسیونونو د پلی کولو له کمېټو، د یوناما د بشری حقونو څانګې او د بشري حقونو لپاره د ملګرو ملتونو د عالی کمشنرۍ له دفتر سره همکارۍ ته دوام ورکړئ او په افغانستان کې د بشري حقونو د مهمو مسلو د حل لپاره جمعي هڅې ډیرې کړئ،
3. د غوښتنې په صورت کې، د بشري حقونو د سرغړونو په اړه له نړیوالو یا کورنیو تحقیقاتو او د حساب ورکولو اړوند میکانیزمونو څخه ملاتړ ته دوام ورکړئ.

1. د ګارډین مجله: <https://www.theguardian.com/world/2022/nov/14/afghanistan-supreme-leader-orders-full-implementation-of-sharia-law-taliban>. وګورئ [↑](#footnote-ref-1)
2. [https://unama.unmissions.org/corporal-punishment-and-death-penalty-afghanistan.](https://unama.unmissions.org/corporal-punishment-and-death-penalty-afghanistan) وګورئ [↑](#footnote-ref-2)
3. <https://reliefweb.int/report/afghanistan/afghanistan-humanitarian-response-plan-2023-march-2023> وګورئ [↑](#footnote-ref-3)
4. [https://www.reuters.com/world/asia-pacific/wfp-set-run-out-money-food-assistance-afghans-](https://www.reuters.com/world/asia-pacific/wfp-set-run-out-money-food-assistance-afghans-october-2023-06-30/) [october-2023-06-30/.](https://www.reuters.com/world/asia-pacific/wfp-set-run-out-money-food-assistance-afghans-october-2023-06-30/) وګورئ [↑](#footnote-ref-4)
5. [https://asiapacific.unwomen.org/sites/default/files/2023-06/af-Consultation-report-UN](https://asiapacific.unwomen.org/sites/default/files/2023-06/af-Consultation-report-UNWomenIOMUNAMA-130623.pdf) [WomenIOMUNAMA-130623.pdf.](https://asiapacific.unwomen.org/sites/default/files/2023-06/af-Consultation-report-UNWomenIOMUNAMA-130623.pdf) وګورئ [↑](#footnote-ref-5)
6. <https://hbswk.hbs.edu/item/kids-of-working-moms-grow-into-happy-adults>; https://www.news- medical.net/news/20191218/Working-women-have-better-physical-health-than-non-workers-later-in-life.aspx. وګورئ [↑](#footnote-ref-6)
7. [2023 World Press Freedom Index – journalism threatened by fake content industry | RSF](https://rsf.org/en/2023-world-press-freedom-index-journalism-threatened-fake-content-industry) [↑](#footnote-ref-7)
8. <https://spcommreports.ohchr.org/TMResultsBase/DownLoadPublicCommunicationFile?gId=27964> [↑](#footnote-ref-8)
9. پورته فوټ نوټ وګورئ [↑](#footnote-ref-9)
10. حاکمو چارواکو د بي بي سي او دويچه ويله تلويزيوني چينلونه، د ازادي راډيو او امريکا غږ ايف ايم خپرونې، او د هشت صبح او زاويه نيوز برېښنا پاڼې بندې کړي دي. [↑](#footnote-ref-10)
11. <https://unama.unmissions.org/update-human-rights-situation-afghanistan-february-april-2023> وګورئ [↑](#footnote-ref-11)
12. <https://monitor.civicus.org/country-rating-changes/afghanistan/> وګورئ [↑](#footnote-ref-12)
13. [www.ohchr.org/en/press-releases/2023/05/](http://www.ohchr.org/en/press-releases/2023/05/) [afghanistan-un-experts-appalled-taliban-announcement-capital-punishment.](http://www.ohchr.org/en/press-releases/2023/05/afghanistan-un-experts-appalled-taliban-announcement-capital-punishment) وګورئ [↑](#footnote-ref-13)
14. <https://unama.unmissions.org/sites/default/files/human_rights_situation_in_afghanistan_may_-_june_2023_0.pdf> وګورئ

    <https://bnn.network/world/afghanistan/morteza-behbodi-and-hamza-alfat-remain-in-detention-despite-release-of-2000-prisoners/> وګورئ [↑](#footnote-ref-14)
15. Banafsha Binesh, “Islamic Emirate abolishes Attorney General’s Office”, *TOLOnews*, 18 July 2023. Available at [https://tolonews.com/afghanistan-184251.](https://tolonews.com/afghanistan-184251) . وګورئ [↑](#footnote-ref-15)
16. [https://unama.unmissions.org/barrier-securing-peace-hr-violations-against-former-government-](https://unama.unmissions.org/barrier-securing-peace-hr-violations-against-former-government-officials-former-armed-force-members) [officials-former-armed-force-members.](https://unama.unmissions.org/barrier-securing-peace-hr-violations-against-former-government-officials-former-armed-force-members) وګورئ [↑](#footnote-ref-16)
17. [www.icrc.org/en/document/afghanistan-children-victims-unexploded-abandoned-weapons](http://www.icrc.org/en/document/afghanistan-children-victims-unexploded-abandoned-weapons) [↑](#footnote-ref-17)
18. United Nations Educational, Scientific and Cultural Organization (UNESCO), “Why early childhood care and education matters”, 20 November 2022. Available at [www.unesco.org/en/articles/why-early-childhood-care-and-education-matters.](http://www.unesco.org/en/articles/why-early-childhood-care-and-education-matters) [↑](#footnote-ref-18)
19. د اقتصادي، ټولنیزو او کلتوری حقنو نړیوال میثاق ۱۳مه ماده او د دوامدار پراختیایي اهدافو څلورم هدف [↑](#footnote-ref-19)
20. United Nations Children’s Fund, “Afghanistan – a children’s crisis: UNICEF Afghanistan representative Fran Equiza’s remarks at the daily press briefing by the Offic e of the Spokesperson for the Secretary-General”, press release, 18 May 2023. Available at [www.unicef.org/press-](http://www.unicef.org/press-releases/afghanistan-childrens-crisis-unicef-afghanistan-representative-fran-equizas-remarks) [releases/afghanistan-childrens-crisis-unicef-afghanistan-representative-fran-equizas-remarks.](http://www.unicef.org/press-releases/afghanistan-childrens-crisis-unicef-afghanistan-representative-fran-equizas-remarks) [↑](#footnote-ref-20)
21. Save the Children, “More than a third of children surveyed in Afghanistan pushed into child labour, as country marks two years of Taliban rule”, news, 15 August 2023. Available at [www.savethechildren.net/news/more-third-children-surveyed-afghanistan-pushed-child-labour-](http://www.savethechildren.net/news/more-third-children-surveyed-afghanistan-pushed-child-labour-country-marks-two-years-taliban) [country-marks-two-years-taliban.](http://www.savethechildren.net/news/more-third-children-surveyed-afghanistan-pushed-child-labour-country-marks-two-years-taliban) [↑](#footnote-ref-21)
22. <https://www.rferl.org/a/afghan-shia-muharram-taliban-restrictions/32522069.html?utm_source=dlvr.it&utm_medium=twitter> وګورئ [↑](#footnote-ref-22)
23. Seamus Duffy, “What Afghanistan’s Qosh Tepa Canal means for Central Asia”, *The Diplomat*, 19 April 2023. Available at [https://thediplomat.com/2023/04/what-afghanistans-qosh-tepa-canal-](https://thediplomat.com/2023/04/what-afghanistans-qosh-tepa-canal-means-for-central-asia/) [means-for-central-asia/](https://thediplomat.com/2023/04/what-afghanistans-qosh-tepa-canal-means-for-central-asia/) and Imran Danish, “Officials: 25% of 1st phase of Qosh Tepa Canal construction completed”, *TOLOnews*, 25 November 2022. Available at [https://tolonews.com/](https://tolonews.com/business-180913) [business-180913.](https://tolonews.com/business-180913) [↑](#footnote-ref-23)
24. Aamaj News, “The Turk community of AFG wrote a letter to the UN Secretary in protest against the Taliban discriminative and usurpative policy”, 23 June 2023. Available at [https://aamajnews24.com/reactions-87/.](https://aamajnews24.com/reactions-87/) [↑](#footnote-ref-24)
25. <https://reliefweb.int/report/afghanistan/model-disability-survey-afghanistan-2019> and Khaled Nikzad, “14% of Afghans live with disabilities: AIHRC”, *TOLOnews*, 28 March 2021. Available at [https://tolonews.com/afghanistan-171055.](https://tolonews.com/afghanistan-171055) وګورئ [↑](#footnote-ref-25)
26. <https://data.unhcr.org/en/situations/afghanistan> وګورئ [↑](#footnote-ref-26)
27. <https://data.unhcr.org/en/documents/details/102779> [↑](#footnote-ref-27)
28. <https://dtm.iom.int/republic-of-t%C3%BCrkiye> [↑](#footnote-ref-28)
29. <https://www.internal-displacement.org/global-report/grid2023/> [↑](#footnote-ref-29)
30. پورته فوټ نوټ وګورئ [↑](#footnote-ref-30)
31. <https://reliefweb.int/report/afghanistan/afghanistan-revised-humanitarian-response-plan-2023> [↑](#footnote-ref-31)
32. د ملګرو ملتونو د امنیت شورا د 2664 پریکړه لیک، د1267 بندیزونو رژیم په ګډون، د ملګرو ملتونو د بندیزونو رژیمونو کی د بشري مرستو لپاره د وتلو لارې وړاندې کوی. د بشري مرستو رسولو لپاره اړین عملیات یا د لومړنیو بشري اړتیاوو د ملاتړ لپاره نور فعالیتونه ممکن د امنیت شورا لخوا ټاکل شوي شتمنیو کنګل کیدل نقض نکړي، حتا که چیرې منابع په تصادفي ډول د نوموړو تدابیرو لخوا په نښه شوي فعالانو ته په اختیار کې شي. [↑](#footnote-ref-32)
33. د بشري مرستو د همغږې دفتر د مالي تعقیب د برخې له مخې، د ۲۰۲۳ د اګست تر ۳۱مې د روغتیا کلسټر د اړتیاوو یوازې ۳۲ سلنه تمويل شوي. . [Afghanistan Humanitarian Response Plan 2023 | Financial Tracking Service (unocha.org)](https://fts.unocha.org/appeals/1117/clusters) [↑](#footnote-ref-33)
34. Médecins sans frontières, “Persistent barriers to access healthcare in Afghanistan: an MSF report”, 6 February 2023. Available at [www.msf.org/persistent-barriers-access-healthcare-](http://www.msf.org/persistent-barriers-access-healthcare-afghanistan-msf-report) [afghanistan-msf-report.](http://www.msf.org/persistent-barriers-access-healthcare-afghanistan-msf-report) [↑](#footnote-ref-34)
35. World Bank, “Afghanistan economic monitor”, No. 6/2023. Available at [https://thedocs.worldbank.org/en/doc/fa0c4e858c221e38c01d92fc2f0df7b3-0310012023/original/](https://thedocs.worldbank.org/en/doc/fa0c4e858c221e38c01d92fc2f0df7b3-0310012023/original/Afghanistan-Economic-Monitor-28-June-2023.pdf) [Afghanistan-Economic-Monitor-28-June-2023.pdf.](https://thedocs.worldbank.org/en/doc/fa0c4e858c221e38c01d92fc2f0df7b3-0310012023/original/Afghanistan-Economic-Monitor-28-June-2023.pdf) [↑](#footnote-ref-35)
36. <https://afghanfund.ch/files/af-press-release-june-23.pdf> [↑](#footnote-ref-36)
37. Kelly Ng, “Afghanistan: Taliban burn ‘immoral’ musical instruments”, *BBC News*, 31 July 2023. Available at [www.bbc.com/news/world-asia-66357611.](http://www.bbc.com/news/world-asia-66357611) [↑](#footnote-ref-37)
38. Committee on Economic, Social and Cultural Rights, general comment No. 21 (2009) on th e right of everyone to take part in cultural life of the; General Conference of UNESCO, article 1 of the revised International Charter of Physical Education, Physical Activity and Sport. [↑](#footnote-ref-38)